O’r diwedd – newyddion da i’r fadfall!\n21 RHAGFYR 2011DATGANIAD NEWYDDION: 15191\nThis news story is now over a year old and information may no longer be accurate or up-to-date. It might also contain obsolete links. Please use our search link on the left to look for more recent information. Daeth gwirfoddolwyr a choedwigwyr i gronni eu hadnoddau ac i anadlu anadl einioes i dri phwll mewn coetir.\nComisiwn Coedwigaeth Cymru ac aelodau’r BTCV ddaeth at ei gilydd i achub y pyllau - sy’n safleoedd bridio pwysig i’r fadfall fawr gribog ac yn gynefin gwerthfawr i greaduriaid eraill, megis brogaod, sy’n hoff o’r dŵr.\nMae dau o’r pyllau - Parc y Van a Wern Ddu - yng nghoetiroedd Llywodraeth Cymru a elwir yn lleol yng nghoetiroedd Caerffili ac mae’r trydydd, Tyn y Coed, yn bwll mawr, hir mewn hen chwarel wedi’i flocio mewn coetir diarffordd.\nRoedd un ochr i Barc y Van wedi’i gau yn gyfan gwbl â llaid ac wedi uno ynys fechan yng nghanol y pwyll â’r llwybr o’i amgylch, tra roedd y llwybr ar ochr arall y pwll yn diflannu wrth gael ei erydu.\nTreuliodd gwirfoddolwyr dri diwrnod yn cloddio’r llaid, gan drwsio’r llwybr a theneuo’n llystyfiant – a chael gwared ar bum bag du o ysbwriel yr un pryd.\nRoedd pwll Wern Ddu, sy’n cael ei adnabod yn lleol fel pwll yr amffibiaid oherwydd bod cymaint o rywogaethau o amffibiad yno, gan gynnwys y fadfall fawr gribog, wedi dechrau cau â llaid a choed sydd yn cael eu taflu iddo gan bobl yn mynd heibio.\nCliriodd y gwirfoddolwyr y llaid a, thrwy gael gwared ar y coed oedd yn tyfu dros y pwll, roedd rhagor o oleuni yn treiddio iddo.\nYr her anoddaf oedd gyda Tyn y Coed, a oedd â chymaint o laid mewn mannau fel mai dim ond ychydig o fodfeddi o ddŵr oedd ynddo.\nTreuliodd 15 o wirfoddolwyr, yn gweithio dan gyfarwyddid Rosalind Codd, rheolwr cadwraeth Comisiwn Coedwigaeth Cymru, dros wythnos yn cloddio’r llaid a chlirio’r coed a’r isdyfiant a’u gadael ar fin y pwll fel tomeni cynefin.\nMeddai Emma Louise Felkin, rhodiwr coedwig Comisiwn Coedwigaeth Cymru, “Roedd llaid wedi cau pob un o’r pyllau yn naturiol dros nifer o flynyddoedd ac roedden nhw’n dywyll ac wedi gordyfu.\n“Mae’n coetiroedd yn gynefinoedd hanfodol i fywyd gwyllt ac mi fydd y gwaith hwn yn helpu’r pyllau i gynnal mwy o fywyd, gan gynyddu bioamrywiaeth.”\nY fadfall fawr gribog yw’r mwyaf o fadfallod Prydain ac mae’n debyg mai ym Mhrydain y mae’r boblogaeth fwyaf yn Ewrop ac, felly, mae’n bwysig iawn gofalu ei bod yn goroesi.\nMae’r madfallod, sy’n cael eu gwarchod gan y gyfraith, angen dŵr megis pyllau i fridio ond, am y rhan fwyaf o’r flwyddyn, maen nhw'n byw ar dir sych.\nMeddai Keith Stockdale o BTCV, “Defnyddiodd y gwirfoddolwyr wahanol offer a thechnegau i ddod â golau a bywyd yn ôl i’r pyllau, a chael gwared ar fwd mewn draeniau ac ar ffyrdd.\n“Roedd gwirfoddolwyr yr Adran Gwaith a Phensiynau, yn enwedig, wedi mwynhau’u dyddiau allan o’r swyddfa.”\nLlun: Gwirfoddolwyr yn brysur yn glanhau un o’r pyllau.\nMae cyfanswm o 14.3 y cant o Gymru o dan goetir. O hyn, Llywodraeth Cymru piau 38% (126,000 hectar / 311,000 acer). Comisiwn Coedwigaeth Cymru yw adran coedwigaeth Llywodraeth Cymru ac mae’n rheoli’r coetiroedd hyn ar ei rhan.\nAm ragor o wybodaeth ynghylch gwaith pyllau, cysylltwch ag Emma Louise Felkin ar 02920 886863, symudol 07824 857541, e-bost emma.felkin@forestry.gsi.gov.uk\nCyswllt Swyddfa'r Wasg: Clive Davies ar 0300 068 0061, symudol 07788 190922, e-bost clive.davies@forestry.gsi.gov.uk e-mail: emma.felkin@forestry.gsi.gov.uk


Wyt ti’n 14-25 oed ac yn llawn dop o syniadau prosiect? | Grow Wild\nHome >> Wyt ti’n 14 25 oed ac yn llawn dop o syniadau prosiect\nWyt ti’n 14-25 oed ac yn llawn dop o syniadau prosiect?\nYmgeisia am £500 a chefnogaeth oddi wrth Tyfu’n Wyllt. Rheda dy brosiect creadigol dy hun yn unrhyw le yn y DU neu yn ein harddangosfa yn Llundain. Mae’r cyfan er mwyn dathlu planhigion a ffyngau brodorol gwych y DU.\nArddangos dy sgiliau creadigol neu roi tro ar rywbeth newydd?\nGwneud rhywbeth da yn dy gymuned?\nDatblygu hyder a sgiliau cyfathrebu gyda phobl newydd?\nYchwanegu at dy bortffolio neu dy CV?\nDysgu pam fod planhigion a ffyngau brodorol y DU yn wych ar gyfer yr amgylchedd?\nDod â dy ffrindiau gyda thi ar y daith?\nYmgeisia erbyn 30ain Mawrth 2020\nMae’r cyfan am blanhigion a ffyngau brodorol anhygoel y DU.\nMaen nhw nid yn unig yn lliwgar ac yn hynod o amrywiol, ond maen nhw hefyd yn wirioneddol bwysig i’n bywydau ni ac i’r byd naturiol. Maen nhw’n darparu bwyd a lloches ar gyfer peillwyr, yn cyfrannu at feddyginiaethau ac maent hyd yn oed wedi ysbrydoli chwedlau a hanesion hudol. Cei hyd i fwy o wybodaeth ar ein tudalennau blodau gwyllt a ffyngau.\nFe hoffem iti feddwl am syniad creadigol i ddathlu a rhannu pam fod planhigion a ffyngau brodorol y DU mor arbennig.\nRwy’n ti’n gwbl rydd i benderfynu sut…\nMae e lan i ti!\nGall Tyfu’n Wyllt roi grant o £500 iti er mwyn ariannu dy brosiect creadigol, a rhoi digon o gefnogaeth iti yn ystod dy brosiect.\nMae’r posibiliadau’n ddi-ben-draw…\nDewis rywbeth yr wyt yn mwynhau ei wneud, gofyn i eraill ymuno gyda thi a rho ben rhyddid i dy ddychymyg!\nSylwer: bydd angen Sefydliad Cefnogol arnat i dderbyn y cyllid ar dy ran. Am fwy o wybodaeth darllen yr adran sut i ymgeisio isod.\nCwestiynau? Galli alw neu anfon neges testun at Chloe Booth ar 07826 873 421 neu 020 8332 3759, neu e-bostio [email protected] (Llun-Gwener).\nPa grant £500 hoffet ti?\n1. Ymgeisia i gynnal prosiect creadigol os wyt ti rhwng 14-25 oed ac yn byw yn y DU\nYmgeisia i fod yn greadigol gyda phobl eraill ble rwyt ti’n astudio, gweithio neu ymlacio. Galli berfformio neu drawsnewid unrhyw le yn y DU. Darllena fwy yn ein Canllaw i Ymgeiswyr a Sefydliadau Cefnogol.\nUn peth arall. Paid dal yn ôl! Defnyddia ffotograffiaeth, cerddoriaeth, drama, dawns, ffilm, celfyddydau gweledol, plannu, arbrofi, gwyddoniaeth a diddordebau eraill; beth bynnag sy’n dy ysbrydoli.\n2. Ymgeisia i ymuno gyda’n harddangosfa yn Llundain os wyt ti’n 18-25 oed ac yn byw yn Llundain\nYmgeisia i greu rhyfeddod artistig i’w arddangos yn un o dirnodau newydd Llundain, y nendwr anhygoel yn 70 St. Mary Axe. Bydd rhaid iti fod ar gael ar 1af Hydref 2020. Darllena fwy yn ein Canllaw i Ymgeiswyr a Sefydliadau Cefnogol.\nDadlwythwch 'Ymgeisia i ymuno gyda’n harddangosfa yn Llundain, Canllaw i ymgeiswyr a sefydliadau cymorth'\nCofia ddefnyddio pob cyhyr creadigol! Galli ddefnyddio ffotograffiaeth, cerflunio, collage, dylunio cynnyrch; beth bynnag sy’n dy ysbrydoli ac y gallwn ei arddangos yn ddiogel\nSut ddylwn i ymgeisio?\nCam 1: Meddylia am syniad gwych ar gyfer dy brosiect creadigol a’r arddangosfa yn Llundain\nCam 2: Chwilia am Sefydliad Cefnogol i dy helpu i drosglwyddo’r prosiect (darllen y Canllaw)\nCam 3: Ffilmia fideo byr ar dy ffôn i ddweud wrthym am dy syniad\nCam 4: Llenwa ein ffurflen ar-lein erbyn 1pm ar 30ain Mawrth [link to https://www.growwilduk.com/form/apply-your-project-grant]\nTelir grantiau ym mis Mai, os bydd dy gais yn llwyddiannus.\nBydd angen iti gwblhau dy brosiect erbyn mis Hydref 2020.\nDwi angen ysbrydoliaeth\nWrth gwrs. Rydym wedi ariannu a chefnogi 258 o bobl ifanc i redeg eu prosiectau creadigol eu hunain ers 2014.\nMaen nhw wedi bod yn wych. A byddai 93% yn ein hargymell ni hefyd. Maen nhw wedi dwyn degau o filoedd o bobl ynghyd i gymryd camau cadarnhaol er mwyn diogelu natur a dysgu sgiliau bywyd.\nEdrycha ar rai o’u prosiectau:\nDenodd Esther a fforwm eco-ieuenctid Macclesfield gannoedd o bobl i greu eco-friciau. Gyda’i gilydd, fe wnaethon nhw greu blychau plannu blodau gwyllt anhygoel.\nProsiect ieuenctid blodau gwyllt Eco-friciau - Macclesfield 2019\nDefnyddiodd Noah ei ariannu i greu cornel i’r plant mewn caffi cymunedol, gan gysylltu pobl gyda bywyd gwyllt a natur.\nProsiect Gwarchod Gwrychoedd Noah - Birstall 2019\nDefnyddiodd Isa a’i dîm yn The Yusuf Youth Initiative eu hariannu nhw i gysylltu pobl gyda bwydydd brodorol a naturiol Yr Alban.\nMae Chwyn yn fy Nghawl! Prosiect Dundee 2019\nMae straeon ar ein blog hefyd.\nEr enghraifft: Lliwiau naturiol Met Caerdydd; Ystafell Werdd Caeredin; Llwyddiant Catherine yn Ysgol Gynradd Dunclug; Ffotograffiaeth Rhandir Amber; Arddangosfa ffotograffiaeth Alina; a Dôl blodau gwyllt Luisa yn Yr Wyddgrug.\nYn ogystal, mae grwpiau wedi cymryd drosodd ganolfannau arddangos cenedlaethol yng Nghymru a’r Alban er mwyn arddangos a pherfformio eu gwaith.\nDysga pam fod planhigion a ffyngau brodorol y DU mor anhygoel…\nDdim o ddiddordeb?\nYn lle hynny, rho chwistrelliad o liw a bywyd gwyllt i dy ysgol neu dy gymuned gyda hadau blodau gwyllt brodorol y DU, am ddim, oddi wrth Tyfu’n Wyllt. Cofrestra erbyn 5ed Mawrth 2020


O Segur i Ddeinamig: hwb adfywio i dri lle anghofiedig yn y Barri\nImage ‘Then’ — Barry Dockland 1980s, credit Mary Gillham Archive Project, South East Wales Biodiversity Records Centre (SEWBReC).\nMae’r Barri yn dref sydd â hanes balch, ac mae’n edrych i’r dyfodol ac yn adeiladu enw da i’w hun yn gyflym fel lle dymunol, uchelgeisiol ac arloesol i fyw, gweithio ac ymweld ag ef yng Nghymru.\nFel rhan o’r ymdrechion i adfywio’r dref, mae rhaglen Trawsnewid Trefi Llywodraeth Cymru — sy’n cefnogi prosiectau cyfalaf mawr i addasu eiddo gwag ar gyfer dibenion gwahanol, gan gynnwys adeiladau pwysig a hanesyddol, a thir yng nghanol trefi ledled Cymru — wedi dyrannu £3.5 miliwn o gyllid i Gyngor Bro Morgannwg ar gyfer prosiectau a datblygiadau sy’n benodol i’r Barri.\nBydd y buddsoddiad sylweddol yn cefnogi gwaith adfywio yn y Barri i greu canol tref cynaliadwy a dod â manteision economaidd a chymdeithasol hirhoedlog i’r gymuned ehangach.\nAc nid dyna’r cyfan. Yr wythnos ddiwethaf, cyhoeddodd y Dirprwy Weinidog dros Dai a Llywodraeth Leol, Hannah Blythyn, becyn ariannu ‘gwneud lleoedd’ gwerth £15.2m i helpu canol trefi Cymru i adeiladu’n ôl yn well yn dilyn y pandemig.\nMae’r cyfan yn rhan o fuddsoddiad ehangach gwerth £110m drwy Drawsnewid Trefi, a bydd y pecyn cymorth hyblyg newydd yn helpu i hybu cyflogaeth ac yn annog cyfle economaidd newydd yng nghanol trefi a dinasoedd Cymru – trwy ddarparu cymorth i ystod eang o brosiectau.\nDyma dri phrosiect sydd eisoes wedi elwa o’r rhaglen Trawsnewid Trefi yn y Barri.\nDelwedd ar y dde: ‘Heddiw’ — datblygiad Goodsheds, llun James Harries Multimedia.\nMae Goodsheds, sydd newydd agor, yn ddatblygiad defnydd cymysg, a adeiladwyd ar hen safle dociau adfeiliedig y Barri.\nYn dilyn £500,000 o fuddsoddiad Trawsnewid Trefi, gwelodd y prosiect arloesol gynwysyddion llongau nad oedd yn cael eu defnyddio ac adeilad rheilffordd Fictoraidd gwag yn cael eu hadnewyddu i greu’r lleoliad cynaliadwy — sydd bellach wedi’i leoli yn yr Ardal Arloesi yng Nglannau’r Barri sy’n ffynnu.\nCynlluniwyd y datblygiad gwerth £9m+ i ategu Stryd Fawr y Barri — mae’n cynnwys busnesau bwyd, diod a manwerthu annibynnol, swyddfeydd modern, campfa awyr agored, llety rhent moethus a hyd yn oed tai cymdeithasol newydd sbon a ddarperir gan Gymdeithas Tai Newydd.\nYn driw i’w leoliad gwreiddiol yn y dociau, rhennir y datblygiad yn dri man unigryw, pob un â’i arlwy ei hun: The Shipyard, The Tracks a The Sidings.\nO gludo i joio, siopa a bwyta, mae’r Shipyard wedi’i adeiladu’n gyfan gwbl allan o bum deg pedwar o gynwysyddion llongau wedi’u haddasu — sydd bellach yn gartref i fwy nag ugain o fusnesau amrywiol annibynnol. Wedi’i leoli ar y rheilffordd wreiddiol, mae The Tracks yn cynnwys cyfres o gerbydau cyflym Gatwick wedi’u haddasu ar gyfer masnachwyr crefftus, sinema, a lle i’w logi ar gyfer digwyddiadau a chyfarfodydd.\nMae The Sidings (ei enw blaenorol oedd Adeiladau Gwalia), yn defnyddio adeilad rheilffordd o’r 1880au a adnewyddwyd i gartrefu unedau masnachol a fflatiau moethus i’w rhentu. Mae addasu’r adeilad brics coch hwn ar gyfer diben arall wedi cynnal y dreftadaeth ddiwydiannol y mae’r Barri yn enwog amdani ac yn dod ag ef i’r 21ain ganrif ar yr un pryd.\n33 Ffordd Holton\nDelwedd ar y chwith: ‘Ddoe’ — hen fanc gwag yn dadfeilio, llun Cyngor Bro Morgannwg. Delwedd ar y dde: ‘Heddiw’: ‘Now’ — gofod byw newydd 33 Ffordd Holton, llun Cyngor Bro Morgannwg.\nCyn ei fod yn wag ac yn dadfeilio, roedd 33 Ffordd Holton unwaith yn gartref i fanc ac am gyfnod byr ar ôl hynny, salon gwallt lleol.\nA’r adeilad heb ei ddefnyddio am dros dair blynedd ac mewn perygl o fod yn ddolur llygad adfeiliedig yng Nghyffordd Stryd Lombard ar un o strydoedd prysuraf y Barri, mae cyllid Trawsnewid Trefi wedi helpu i droi’r adeilad gwag hanesyddol yn lleoliad masnachol a thai defnydd cymysg — sydd â gofod swyddfa ar gyfer busnesau lleol a phedwar fflat dwy ystafell wely (rhent marchnad agored) mewn lleoliad canolog yn y dref.\nMae pob un o’r pedwar fflat yn llawn ers mis Hydref 2020, tra bydd y gofod swyddfa newydd yn gartref i gwmni lloriau annibynnol arbenigol, the Floor Store UK cyn bo hir.\nDelwedd ar y chwith: ‘Ddoe’ — hen safle anniben Neuadd Dinam, Stryd Merthyr, llun Cyngor Bro Morgannwg.\nDelwedd ar y dde: ‘Heddiw’ — fflatiau Neuadd Dinam, 2021, llun Cyngor Bro Morgannwg.\nYn y cyfamser, yn dilyn buddsoddiad Trawsnewid Trefi gwerth £1.3m drwy gronfa Benthyciad Canol Tref Llywodraeth Cymru, mae hen safle anniben Neuadd Dinam wedi’i drawsnewid yn floc tri llawr o fflatiau fforddiadwy wedi’u moderneiddio. Roedd y tu allan i’r datblygiad newydd yn seiliedig ar wneuthuriad y Neuadd Dinam wreiddiol, a gafodd ei dymchwel ym 1996.\nWedi’i reoli a’i arwain gan Gymdeithas Tai Newydd, mae’r datblygiad adfywio yn cynnwys chwe fflat dwy ystafell wely a thri fflat un ystafell wely — gyda’r prosiect wedi’i gynllunio i fynd i’r afael ag anghenion tai lleol wrth ddarparu bywyd newydd i’r hyn a fyddai fel arall wedi parhau’n ddarn adfeiliedig o dir ar Stryd Merthyr, y Barri.\nDywedodd Prif Weithredwr Newydd, Jason Wroe: “Mae Neuadd Dinam yn dyst i’n gwaith cydweithredol gwych gyda llawer o sefydliadau sy’n rhan o’r prosiect adfywio anhygoel hwn.\n“Wrth weld trawsnewidiad gwych hen safle Neuadd Dinam, rydym ni yn Newydd yn falch o gynnig cartrefi fforddiadwy o ansawdd uchel mewn cymuned lle gall pobl gymdeithasu, gweithio a byw.\n“Mae’r rhain yn gynhwysion hanfodol mewn unrhyw brosiect adfywio llwyddiannus, sy’n creu cymuned gynaliadwy yng nghanol y Barri am flynyddoedd i ddod.”\nGyda chyllid Trawsnewid Trefi yn parhau i gael ei fuddsoddi ar draws y Barri, mae digon o brosiectau adfywio cyffrous ar y gorwel.\nDywedodd y Dirprwy Weinidog Tai a Llywodraeth Leol, Hannah Blythyn: “Mae’r fenter Trawsnewid Trefi yn rhoi hwb hanfodol i economïau lleol ar draws trefi Cymru, gan gefnogi cymunedau a busnesau i ddatblygu a ffynnu.\n“Mae’r prosiectau adfywio yn y Barri hyd yma yn dangos pwysigrwydd canol trefi i’r gymuned leol — gyda phob datblygiad, o dan arweiniad Cyngor Bro Morgannwg, yn darparu mwy o le busnes a chyfleoedd tai i bobl y Barri yn ogystal â lleoedd i gyfarfod a chymdeithasu ag eraill am flynyddoedd i ddod.\n“Gyda llawer mwy o ddatblygiadau adfywio mwy cyffrous ar y gorwel ar gyfer y dref hon, rwy’n edrych ymlaen at wylio prosiectau eraill yn llwyddo ac yn dod â hwb cymdeithasol ac economaidd i’r ardal leol yn 2021 a thu hwnt.”\nMae Trawsnewid Trefi yn darparu cyllid i adfywio strydoedd mawr Cymru, adeiladau lleol eiconig a chanol trefi a dinasoedd, ac yn cael ei ddarparu gan Lywodraeth Cymru. Mae’r rhaglen ar gyfer canol trefi yn werth bron £110 miliwn, ac yn adeiladu ar fuddsoddiad rhagamcanol presennol o £800 miliwn mewn dros 50 o drefi ers 2014.\nI gael rhagor o wybodaeth am brosiectau adfywio presennol a rhai sydd ar y gweill yn y Barri, ewch i bromorgannwg.gov.uk.


Gwasanaeth digidol i hybu cerddoriaeth Gymraeg – Golwg360\n3 Tachwedd 2018 am 08:37 Diweddarwyd 5 Tachwedd 2018 am 19:53\nMae gwasanaeth digidol newydd i ddosbarthu a hyrwyddo cerddoriaeth Gymraeg wedi derbyn cefnogaeth ariannol gan Lywodraeth Cymru.\nBydd y cyllid i’r cwmni PYST Cyfyngedig yn helpu gyda thwf y gwasanaeth dosbarthu digidol, y gwasanaeth cyntaf o’i fath yng Nghymru sy’n gallu teilwra gwasanaethau’n benodol ar gyfer y diwydiant cerddoriaeth Gymraeg.\nHefyd, bydd yr arian yn creu swydd asiant archebu cyntaf erioed i Gymru. Bydd y swydd hon yn llenwi bwlch o gynrychioli artistiaid er mwyn cynyddu nifer y perfformiadau ledled y wlad a thu hwnt.\n“Mae cerddoriaeth Gymraeg yn datblygu’n gyflym ac mae’n bwysig ein bod ni fel Llywodraeth yn ymateb a cheisio meithrin hynny,” meddai’r Gweinidog Diwylliant, Twristiaeth a Chwaraeon, Dafydd Elis-Thomas, wrth gyhoeddi’r arian.\n“Gyda’r bartneriaeth hon rydym yn cymryd camau i sicrhau bod cerddoriaeth Gymraeg ar gael yn rhwydd ac yn cael ei hyrwyddo’n dda ar bob platfform digidol.\n“Rydym yn gobeithio y bydd hyn yn cynyddu ymwybyddiaeth a phoblogrwydd artistiaid Cymraeg eu hiaith.”\nMeddai Eluned Morgan, Gweinidog y Gymraeg a Dysgu Gydol Oes: “Mae Dydd Miwsig Cymru wedi dangos bod diddordeb mewn a brwdfrydedd am gerddoriaeth Gymraeg yng Nghymru, y DU ac yn rhyngwladol. Mae cerddoriaeth yn ffordd ddelfrydol o gyflwyno pobl i’r iaith yn gymdeithasol ac i ddangos bod y Gymraeg yn fyw ac yn ffynnu.\n“Rwy’n falch iawn y bydd PYST yn adeiladu ar lwyddiant Dydd Miwsig Cymru ac yn sicrhau bod cerddoriaeth Gymraeg o fewn cyrraedd pawb drwy’r flwyddyn. Bydd ein hymdrechion yma hefyd yn helpu cyflawni’r targed o filiwn o siaradwyr Cymraeg erbyn 2050.”\nCerddoriaeth ‘yn hybu’r iaith’\nMae’r hwb ariannol wedi cael ei groesawu’n fawr gan gyd-syflaenydd PYST, Alun Llwyd.\n“Ein nod yw creu strwythur sy’n adlewyrchu bywiogrwydd ac egni cerddoriaeth Gymraeg a chreu llwybr i ddatblygu twf fel y gall labeli ac artistiaid nid yn unig gael mwy o lwyddiant ond y bydd mwy ohonynt yn y dyfodol,” meddai.\n“Yn dilyn y gwaith cychwynnol sydd wedi’i wneud gan PYST, mae mwy na miliwn wedi ffrydio cerddoriaeth Gymraeg yn 2018 ar ddarparwyr gwasanaethau digidol, sy’n nifer enfawr am iaith leiafrifol – a bydd labeli Cymraeg bellach yn gallu defnyddio’r llwyddiant cychwynnol hwnnw ar lefel genedlaethol.”


Edward yn dathlu ei ben-blwydd drwy ganu'r gloch newydd diwedd triniaeth yn Uned Plant Ysbyty Glan Clwyd - Bwrdd Iechyd Prifysgol Betsi Cadwaladr\n› Edward yn dathlu ei ben-blwydd drwy ganu'r gloch newydd diwedd triniaeth yn Uned Plant Ysbyty Glan Clwyd\nDathlodd bachgen ifanc o Dreffynnon ei ben-blwydd mewn steil drwy fod y plentyn cyntaf i ganu’r gloch newydd diwedd triniaeth yn Uned Plant Ysbyty Glan Clwyd.\nDathlodd Edward Kelly, sy'n bedair mlwydd oed, ddiwedd ei ofal yn yr ysbyty drwy ganu'r gloch newydd ar gyfer cleifion paediatrig sy'n cwblhau eu triniaeth oncoleg.\nMae Edward wedi cwblhau ei gwrs triniaeth ar ôl cael diagnosis o diwmor yr ymennydd medwloblastoma ym mis Hydref 2018.\nYn dilyn bron i flwyddyn o driniaeth yn cynnwys llawdriniaeth, dos uchel o gemotherapi a mewnblaniad bôn-gelloedd nid yw ei sganiau MRI dilynol yn dangos unrhyw dystiolaeth bod ganddo diwmor neu glefyd ac roedd yn gallu dathlu diwedd ei gwrs triniaeth ar ei ben-blwydd, ar 9 Hydref bron 12 mis i'r dydd y cafodd ei ddiagnosis.\nGosodwyd y gloch newydd, sydd wedi ei hariannu diolch i waith codi arian teuluoedd plant sy'n derbyn triniaeth canser, i helpu cleifion ifanc a'u teuluoedd i gael rhyw fath o ddiweddglo yn dilyn dod i ddiwedd eu triniaeth.\nMae cleifion canser sy'n blant o Ogledd Cymru yn derbyn eu prif driniaeth yn Ysbyty Alder Hey yn Lerpwl, ac yn cael mynediad at ofal ategol hefyd yn Ysbyty Glan Clwyd, Ysbyty Maelor Wrecsam ac Ysbyty Gwynedd.\nMae triniaeth yn lleol yn cynnwys therapïau mewnwythiennol, trallwysiadau gwaed, a gofal brys ar gyfer y sgil effeithiau a achosir gan driniaeth cemotherapi.\nEr bod cwrs triniaeth Edward yn awr wedi dod i ben, bydd yn parhau i gael sganiau MRI rheolaidd dros y blynyddoedd nesaf.\nYmunodd ei fam Catherine, ei dad Shaune, ei frawd a’i chwaer Dylan ac Edith a'i nain a'i daid Carol a Bernard gyda Edward ar ei ben-blwydd yn Ysbyty Glan Clwyd, yn ogystal â'r staff sydd wedi'i helpu yn ystod ei driniaeth.\nDywedodd Catherine, mam Edward: "Treuliodd Edward llawer o amser yma rhwng ei driniaethau Cemotherapi yn Alder Hey - ar yr adegau prin pan oedd yn cael dod adref, byddai'n dod yma'n rheolaidd ar gyfer trallwysiadau a gofal arall, petai ei dymheredd yn codi ychydig bach byddai'n rhaid iddo ddod i mewn i'r ysbyty ar unwaith i ddechrau gwrthfiotigau mewnwythiennol".\n"Er yr oeddem gartref, nid oeddem byth gartref go iawn. Roedd yn dal yn rhaid iddo ddod i mewn i'r ysbyty, a daeth fan hyn yn rhyw fath o ail gartref mewn ffordd, roeddem yma bob un diwrnod."\n"Mae gallu bod yma i ganu'r gloch diwedd triniaeth yn deimlad chwerwfelys. Mae'n wych gallu dathlu diwedd ei driniaeth, er y gwyddom fod ganddo lawer o waith i'w wneud yn nhermau gwella’n llwyr.\n"Mae yna lawer o blant nad ydynt yn cael y cyfle i ddathlu’r digwyddiad hwn gyda'u teuluoedd, felly rydym yn ddiolchgar iawn am hynny. Mae'n wych gallu cael y teulu ehangach yma i ddathlu diwedd ei driniaeth.\n"Mae'n arwyddocaol fod plant yn gallu gwneud hyn, mae'n gwneud iddynt sylwi na fydd mwy o feddyginiaethau gobeithio a ddim cymaint o driniaethau a gwiriadau chwaith gobeithio.\n"Mae'r gydnabyddiaeth honno, yn enwedig pan maent yn fychan, yn bwysig iawn i'w helpu i ddeall eu bod ar ddiwedd y cwrs penodol hwn o’u triniaeth. Ar gyfer y rhai bach, mae cael canu’r gloch a chael seremoni fach yn llawer haws i'w ddeall na eistedd i lawr a chael gwybod nad ydynt yn wynebu mwy o driniaethau."\nDyweddodd Elen Moseley, Nyrs Arbenigol Oncoleg Paediatrig, sydd wedi cefnogi Edward a'i deulu yn ystod ei driniaeth: "Penderfynom gael y gloch ar ôl derbyn sawl cais amdani gan deuluoedd plant sy'n cael triniaeth canser ar hyn o bryd.\n"Teimlai’r teuluoedd eu bod yn cael canu'r gloch yn Alder Hey sy'n wych ond nad oeddent yn gallu cael rhyw fath o ddiweddglo yn Ysbyty Glan Clwyd.\n"Byddent yn hoffi dathlu diwedd eu triniaeth gyda'r staff yma a dweud diolch am y gefnogaeth a'r gofal a roddir. Rydym wrth ein bodd ein bod wedi cael y gloch.”\nDarparwyd y gloch gan yr elusen End of Treatment Bells. Mae'r elusen hon yn cyflenwi clychau diwedd triniaeth i sefydliadau gofal iechyd ar draws y Deyrnas Unedig i helpu pobl i ddathlu diwedd cwrs eu triniaeth canser.\nYn ogystal â chael mynediad at driniaeth yn Ysbyty Glan Clwyd, cafodd Edward a'i deulu mwy o gefnogaeth gan Weithiwr Cymdeithasol Clic Sargent, y mae ei rôl yn cynnwys rhoi cefnogaeth emosiynol ac ymarferol i deuluoedd sydd wedi cael eu heffeithio gan ganser yn ystod plentyndod.


Cyfle a chyfrifoldeb: dyfodol Addysg Gymraeg yn Sir Ddinbych\nMae RhAG Sir Ddinbych wedi galw ar gabinet Cyngor Sir Ddinbych i wrthod cefnogi cynnig y Cynghorydd Eryl Williams, Aelod Arweiniol Addysg y Sir i gau ysgolion Pentrecelyn a Llanfair Dyffryn Clwyd a sefydlu ysgol ardal categori 2 (dwyieithog) newydd.\nDaw hyn wrth i aelodau�r cabinet gwrdd yfory (Dydd Mawrth, 2 Mehefin) i drafod adroddiad sy�n crynhoi canfyddiadau ymgynghoriad ffurfiol ynglyn � dyfodol y ddwy ysgol.\nMae RhAG eisoes wedi dadlau bod hwn yn gyfle euraidd i hyrwyddo sgiliau dwyieithog holl ddisgyblion yr ardal trwy sefydlu ysgol Gymraeg newydd.\nMeddai Elfed Williams, Cadeirydd cangen RhAG Sir Ddinbych, �Mae Strategaeth Addysg Cyfrwng Cymraeg y Llywodraeth (2010) yn cydnabod pwysigrwydd ysgolion cyfrwng Cymraeg wrth greu gwlad ddwyieithog. Ysgolion cyfrwng Cymraeg yw�r unig fodel o ysgol yng Nghymru sy�n gyson yn cyflwyno sgiliau ieithyddol uchel mewn dwy iaith i�w holl ddisgyblion. Yn anffodus nid yw�r cynnig o dan sylw�n debygol o gyflawni�r nod hwn.\n�Gyda 100% o ddisgyblion Ysgol Pentrecelyn a 70% o ddisgyblion Ysgol Llanfair yn derbyn eu haddysg drwy gyfrwng y Gymraeg ar hyn o bryd, mae�r achos dros ysgol ardal Categori 1 yn gadarn iawn, nid oes cyfiawnhad dros sefydlu ysgol ddwyieithog gyda dwy ffrwd. Yn unol ag awydd y sir i gryfhau dwyieithrwydd, trwy ddilyn canllawiau Llywodraeth Cymru, mae�n amlwg mai ysgol Gymraeg fyddai�r model a fydd yn cyfrannu sgiliau llawn mewn dwy iaith i bob disgybl. Cam negyddol fyddai cynnal ffrwd Saesneg yn yr ysgol arfaethedig.\n�Mae�r cynnig gerbron nid yn unig yn gwrthdaro�n erbyn safbwynt rhieni ac ymgyrchwyr ond hefyd yn milwrio�n erbyn rhesymeg, tystiolaeth, argymhellion arbenigwyr cynllunio ieithyddol a pholisi cenedlaethol y Llywodraeth. Polisi y mae Cyngor Sir Ddinbych wedi ymrwymo iddo yn eu Cynllun Strategol y Gymraeg mewn Addysg (statudol) sy�n amcanu i ehangu a chynyddu cyfleoedd i gael mynediad at Addysg Gymraeg.�\nYchwanegodd Ceri Owen, Cyfarwyddwr Datblygu RhAG, �Mae cyfrifoldeb aruthrol yn gorwedd ar ysgwyddau aelodau cabinet Cyngor Sir Ddinbych, o ran addysg y plant sy'n byw yn Pentrecelyn a Llanfair ac o ran dyfodol yr iaith Gymraeg yn y sir gyfan. Yng ngwyneb y gostyngiad a welwyd yn nifer siaradwyr Cymraeg y Sir yn �l Cyfrifiad 2011, mae arwyddoc�d y gyfundrefn addysg o safbwynt meithrin sgiliau ieithyddol plant oed-ysgol yn bwysicach nag erioed. Sefydlu ysgol ardal Gymraeg Categori 1 yw�r unig ddatrysiad all sicrhau chwarae teg a chydraddoldeb i�r mwyafrif. Bydd peidio � chyflwyno�r ddwy iaith yn drylwyr i holl ddisgyblion y ddwy ysgol yn golygu y bydd rhai disgyblion � y rhai heb y Gymraeg � o dan anfantais ieithyddol trwy gydol eu hoes, wrth i Gymru ddatblygu�n wlad drylwyr ddwyieithog.\n�Hyderwn y bydd Aelodau Etholedig yn achub ar y cyfle tyngedfennol hwn ac yn pleidleisio yfory gyda golwg nid yn unig ar yr hyn sy�n gyfiawn ond sydd hefyd yn rhesymegol yn yr hir dymor.�


Rhwyll Gwifren Nickel, Rhwyll Wifren Fetel Ehangedig, Rhwyll Wifren wedi'i Weldio - Ansheng\nRhwyll Gwifren Nickel\nRhwyll Gwifren Fetel Ehangedig\nRhwyll Wifren wedi'i Gorchuddio Epocsi\nRhwyll Gwifren Dur Ysgafn\nRhwyll Gwifren Gwehyddu Plaen MS\nRhwyll Wifren Gwehyddu Galfanedig\nCyfres Hidlo Allwthiwr\nNid metel nac aloi mo galfanedig; mae'n broses lle mae gorchudd sinc amddiffynnol yn cael ei roi ar ddur i atal rhydu. Yn y diwydiant rhwyll wifrog, fodd bynnag, mae'n aml yn cael ei drin fel categori ar wahân oherwydd ei ddefnydd gwasgariad eang ym mhob math o gymwysiadau. Mae Rhwyll Wifren wedi'i Galfaneiddio wedi'i gwneud o wifren haearn galfanedig. Mae hefyd yn gallu cael ei wneud o wifren haearn ac yna cotio sinc galfanedig. A siarad yn gyffredinol, mae'r opsiwn hwn yn ddrytach, mae'n cynnig lefel uwch o wrthwynebiad cyrydiad.\nMae dur plaen, a elwir hefyd yn ddur carbon, yn fetel a ddefnyddir yn helaeth yn y diwydiant rhwyll wifrog. Mae'n cynnwys haearn a swm bach o garbon yn bennaf. Mae poblogrwydd y cynnyrch oherwydd ei gost gymharol isel a'i ddefnydd eang. Mae rhwyll wifrog plaen, a elwir hefyd yn frethyn haearn balck. Rhwyll wifrog llac. Wedi'i wneud o wifren ddur carbon isel, oherwydd y gwahanol ddulliau gwehyddu. Gellir eu rhannu, gwehyddu plaen, gwehyddu Iseldireg, gwehyddu asgwrn penwaig, gwehyddu plaen yr Iseldiroedd. Mae rhwyll wifren ddur plaen wedi'i strocio ...\nGwneir rhwyll wifrog wedi'i weldio o wifren ddur carbon isel o ansawdd uchel, wedi'i phrosesu gan gywirdeb awtomatig a weldio sbot offer mecanyddol cywir, ac yna galfanedig dipio poeth electro-galfanedig, PVC a thriniaeth arwyneb arall ar gyfer pasio a phlastaleiddio. Deunydd: Gwifren ddur carbon isel, gwifren dur gwrthstaen, ac ati. Mathau: rhwyll wifrog wedi'i weldio â galfanedig, rhwyll wifrog wedi'i weldio PVC, panel rhwyll wedi'i weldio, rhwyll wifrog wedi'i weldio â dur gwrthstaen, ac ati. Gwehyddu a nodweddion: galfanedig cyn gwehyddu, ...\nMae'r rhwyll fetel estynedig yn wrthrych metel dalen a ffurfiwyd gan y peiriant dyrnu a chneifio rhwyll metel estynedig i ffurfio rhwyll. Deunydd: Plât alwminiwm, plât dur carbon isel, plât dur gwrthstaen, plât nicel, plât copr, plât aloi magnesiwm alwminiwm, ac ati. Gwehyddu a nodweddion: Fe'i gwneir trwy stampio ac ymestyn y plât dur. Mae gan wyneb y rhwyll nodweddion cadernid, ymwrthedd rhwd, ymwrthedd tymheredd uchel, ac effaith awyru dda. Mathau: Cytundeb ...\nMae ein cwmni yn fenter sy'n arbenigo mewn cynhyrchu a gwerthu offer rhwyll a hidlo gwifren metel amrywiol. Defnyddir y cynhyrchion yn helaeth mewn diwydiannau peiriannau, petrocemegol, plastig, meteleg, fferyllol, trin dŵr a diwydiannau eraill. Mae gan ein cwmni offer cynhyrchu a phrofi datblygedig, rheolaeth wyddonol lem a rheoli ansawdd. Ar ôl mwy nag 20 mlynedd o ddatblygiad, mae wedi dod yn fenter fodern sy'n integreiddio Ymchwil a Datblygu, dylunio, cynhyrchu, gwerthu a gwasanaeth. Yn ogystal â bodloni cwsmeriaid domestig, roedd ein cynnyrch hefyd yn cael ei allforio i'r Unol Daleithiau, Brasil, yr Almaen, Gwlad Pwyl, Awstralia, Seland Newydd, Taiwan a gwledydd a rhanbarthau eraill.\ndalen ddur sydd wedi'i hollti yw metel estynedig ac yna ei hymestyn i greu arddull diemwnt neu hecsagonol. Gall pobl ei ddefnyddio mewn sawl ffordd Y manylebau fel isod: Mae llinynnau'n stribedi metel hollt unigol, neu'n ochrau agoriad diemwnt. SWD, neu Ffordd Fer o Ddylunio, yw'r pellter rhwng p ...\nMae sgrin allwthiwr mewn gwahanol fathau o rwyll wifrog wedi'i thorri'n ddarnau\nMae'r deunyddiau yn bennaf yn ddur plaen, dur gwrthstaen a deunydd arall. mae pecynnau sgrin dur gwrthstaen yn gallu gwrthsefyll rhwd yn fwy na materail eraill. Mae Sgriniau Allwthiwr Dur Di-staen yn cael eu defnyddio'n helaeth ar allwthiwr dalen blastig, granulator, a ffabrigau heb eu gwehyddu, masterbatch lliw, ac ati Rhwyll: ...\ndisgrifiad o'r cynnyrch Mae rhwyll wifren nicel yn cyfeirio at gynhyrchion rhwyll wifrog metel wedi'u gwneud o ddeunyddiau nicel purdeb uchel (gwifren nicel, plât nicel, ffoil nicel, ac ati) gyda chynnwys nicel o 99.5% neu'n uwch. Yn ôl y broses gynhyrchu, rhennir y cynhyrchion i'r mathau canlynol: A. Nickel w ...\nRhwyll wifrog â chap epocsi\n1. Enw / llysenw cynnyrch: Rhwyll wifrog wedi'i orchuddio ag epocsi, rhwyll cotio epocsi, rhwyll cotio electrostatig, rhwyll amddiffyn hidlydd hydrolig, rhwyll hidlo hydrolig, rhwyll metel hidlo hydrolig, rhwyll cynnal hidlydd, rhwyll sgrin ffenestr epocsi. 2. Cyflwyniad manwl o'r cynnyrch: Gorchudd epocsi diwydiannol ...\nRhif 346 Xinying East Street, Sir Anping, Hebei. China


Yr Abad Rhys ap Dafydd o Ystrad-fflur, fl. c.1430–m. 1440/1\nYr Abad Rhys yw gwrthrych cerddi 5–9, a cheir cyfeiriadau eraill ato yn 30.37–8, 46 ac yn 115.25. Ni ddiogelwyd cerddi iddo gan feirdd eraill, ond cyfeirir ato mewn cerddi i’w olynwyr gan Ddafydd Nanmor (DN XXV.8, 64) a Ieuan Deulwyn (ID XXXI.4).\nYr unig dystiolaeth dros ei ach yw’r cyfeiriadau yng ngherddi Guto, lle nodir mai Dafydd ap Llywelyn oedd enw ei dad (6.11–14; 8.37, 73). Fe’i gelwir hefyd yn ŵyr Domas (7.39), ac mae’n debyg mai tad ei fam oedd hwnnw (ond gw. nodyn esboniadol 7.39).\nAchres yr Abad Rhys ap Dafydd o Ystrad-fflur\nDisgrifir Dafydd ap Llywelyn fel [C]aeo lywydd glân (6.12), ac yn y farwnad sonnir am [dd]wyn cywoeth dynion Caeaw (9.6), felly gellir casglu bod Rhys yn hanu o deulu uchelwrol blaenllaw yng nghwmwd Caeo. Ni lwyddwyd i leoli Rhys yn achau P.C. Bartrum (WG1 a WG2), ond mae’n bosibl, fel y dadleuodd Salisbury (2009: 61–2), ei fod yn ŵyr i’r Llywelyn ap Gruffydd Fychan a ddienyddiwyd yn Llanymddyfri yn 1401 am arwain byddin y brenin ar gyfeiliorn yn hytrach nag ar drywydd ei ddau fab a oedd yng nghwmni Owain Glyndŵr (gw. Griffiths: 1972, 367, lle nodir bod Dafydd ap Llywelyn ap Gruffydd Fychan yn fedel Caeo yn 1389–92 ac yn ddirprwy fedel yn 1395–6 a 1400–1). Ni nodir bod gan Lywelyn ap Gruffydd Fychan fab o’r enw Dafydd yn WG1 ‘Selyf’ 6, ond mae’n bosibl ei fod wedi ei hepgor o’r achresi am mai Rhys oedd ei unig fab a hwnnw’n ddi-blant am ei fod yn ŵr eglwysig. Ar y llaw arall, nodir bod gan Lywelyn ap Gruffydd Fychan fab o’r enw Morgan Foethus a fu’n abad Ystrad-fflur. Ni noda Bartrum ei ffynhonnell ar gyfer hynny, ac nid oes ateg yn y rhestrau o abadau, ond mae bylchau yn y rhestrau ar ddiwedd y bedwaredd ganrif ar ddeg a dechrau’r bymthegfed. Dichon hefyd fod dryswch wedi digwydd rhwng Morgan a Rhys gan fod tad Rhys wedi ei hepgor o ach y teulu.\nY cyfeiriad cynharaf at Rys fel abad Ystrad-fflur yw un dyddiedig 13 Chwefror 1433 sy’n sôn amdano ymhlith nifer o uchelwyr a oedd i fod yn gyfrifol am sicrhau diogelwch abad y Tŷ Gwyn (CPR 1429–35, 295). Ond mae tystiolaeth fod ei abadaeth wedi dechrau o leiaf dair blynedd cyn hynny. Mewn dogfen ddyddiedig 26 Mawrth 1442, yn amser olynydd Rhys, yr Abad Wiliam Morus, sonnir am gyflwr yr abaty fel hyn (CPR 1441–6, 95–6):\nThe abbot and convent of the house of St. Mary, Stratflure, South Wales, have shown the king that the said house is situated in desolate mountains and has been spoiled by Owen Gleyndour and his company at the time of the Welsh rebellion, the walls of the church excepted, and that it is not probable that the same can be repaired without the king’s aid, and that Richard, late abbot, was deputed as collector of a whole tenth granted to the king by the clergy of the province of Canterbury in his ninth year and to be levied from the untaxed benefices within the archdeaconry of Cardican, in the diocese of St. Davids, and collector of a fourth part of a moiety of a tenth granted by the same on 7 November in the twelfth year and to be levied within the same archdeaconry, and collector of a whole tenth granted by the same on 29 April in the fifteenth year to be levied within the same archdeaconry, and collector of another tenth granted by the same in the eighteenth year, to be levied within the same archdeaconry, and collector of a subsidy granted by the same in the eighth year and to be levied from all chaplains within the same archdeaconry, and that at the time of the levying of the tenth in the eighteenth year the said late abbot was committed to the prison within the castle of Kermerdyn by the king’s officers by reason of divers debts recovered against him and there died.\nGwelir bod Rhys (neu Richard fel y’i gelwir yma) yn casglu trethi ar ran y brenin yn wythfed flwyddyn teyrnasiad Henry VI, sef rhwng 1 Medi 1429 a 31 Awst 1430. Gwelir hefyd ei fod wedi ei garcharu yng nghastell Caerfyrddin am ddyledion yn neunawfed flwyddyn Henry VI, sef 1439/40, ac iddo farw yno. Mewn cofnod arall dyddiedig 18 Chwefror 1443 nodir bod ei olynydd, Wiliam Morus, wedi bod yn abad ers dwy flynedd (ibid 151–2), felly gellir casglu i Rys farw tua diwedd 1440 neu ddechrau 1441. Gellir derbyn, felly, y dyddiadau 1430–41 a roddir ar gyfer ei abadaeth gan Williams (2001: 297), a chymryd mai ffurf Saesneg ar Rhys oedd Richard, fel y gwelir yn y ddogfen uchod.\nYn y cywydd am salwch Rhys mae Guto’n annog yr abad i drechu ei salwch drwy ei atgoffa iddo lwyddo i drechu gwrthwynebiad gan abadau a lleygwyr (5.43–56). Sonnir am hawlwyr yn ei erlid, a gallai hynny fod yn gyfeiriad at achos yn 1435 (28 Mai) pan orchmynnwyd iddo ymddangos gerbron Llys y Siawnsri i ateb cyhuddiad o ysbeilio tir ac eiddo abaty Sistersaidd Vale Royal (swydd Gaer) yn Llanbadarn Fawr (CCR; gw. Williams 1962: 241; Salisbury 2009: 67). Cyfeirir hefyd yn llinellau 47–8 at ymgais gan fawrIal i’w ddiswyddo, sef, yn ôl pob tebyg, abad abaty Sistersaidd Glyn-y-groes yng nghwmwd Iâl. Nid oes cofnod o wrthdaro rhwng abadau Ystrad-fflur a Glyn-y-groes yn ystod abadaeth Rhys, ond gwyddys i Siôn ap Rhys, abad Aberconwy, ddifrodi abaty Ystrad-fflur a dwyn gwerth £1,200 o’i eiddo yn 1428 (Robinson 2006: 269). Fel yr awgrymodd Salisbury (2009: 68), mae’n debygol iawn mai Rhys ei hun a fu’n gyfrifol am ddiswyddo’r Abad Siôn a phenodi gŵr o’r enw Dafydd yn ei le yn Aberconwy, merch-abaty Ystrad-fflur, yn 1431. Diau mai gweithredoedd awdurdodol o’r fath sydd gan Guto mewn golwg yma.\nYn ôl Guto roedd Rhys yn ŵr dysgedig, da ei lên (6.20), ac yn ôl pob tebyg mae cerdd 6 yn cyfeirio at ymweliad ganddo â choleg Sistersiaidd Sant Berned a sefydlwyd yn Rhydychen yn 1437. Fel y gwelir yn y dyfyniad uchod, difrodwyd abaty Ystrad-fflur yn ddifrifol yn ystod gwrthryfel Glyndŵr, a thystia Guto i Rys dalu am waith atgyweirio’r adeiladau (8.16–18, 57–8). Dichon mai hyn, yn ogystal â’i haelioni cyffredinol, a fu’n gyfrifol am ei ddyledion erbyn diwedd ei fywyd, fel yr awgryma Guto’n gynnil yn niweddglo ei farwnad (9.75–84).\nGriffiths, R.A. (1972) The Principality of Wales in the Later Middle Ages: The Structure and Personnel of Government, i: South Wales, 1277–1536 (Cardiff)\nSalisbury, E. (2009), ‘ “Y traed ataw a redant”: Golwg ar Ganu Guto’r Glyn i Rys, Abad Ystrad-fflur’, LlCy 32: 58–84\nRobinson, D. (2006), The Cistercians in Wales: Architecture and Archaeology 1130–1540 (London)\nWilliams, D.H. (2001), The Welsh Cistercians (Leominster)\nWilliams, G. (1962), The Welsh Church from Conquest to Reformation (Cardiff)


Ysgolion uwchradd a cholegau Cymru yn symud i ddysgu ar-lein o ddydd Llun ymlaen fel rhan o 'ymdrech genedlaethol i atal trosglwyddo’r coronafeirws' - CLILC\nDydd Iau, 10 Rhagfyr 2020\nBydd ysgolion uwchradd a cholegau Cymru yn symud i ddysgu ar-lein o ddydd Llun, 14 Rhagfyr ymlaen fel rhan o 'ymdrech genedlaethol i atal trosglwyddo’r coronafeirws' cadarnhaodd y Gweinidog Addysg Kirsty Williams heddiw.\nDywedodd y Gweinidog yn glir, diolch i ymdrechion staff addysg ledled y wlad, fod ysgolion a cholegau yn fannau diogel, gyda bron i hanner holl ysgolion Cymru heb gael unrhyw achosion o covid ers mis Medi.\nFodd bynnag, cydnabyddir y gallai’r ffaith fod lleoliadau addysg ar agor gyfrannu at gymysgu ehangach y tu allan i’r ysgol a’r coleg.\nWrth wneud y penderfyniad, roedd y Gweinidog yn teimlo ei bod yn bwysig cael 'cyfarwyddyd clir, cenedlaethol' i dynnu pwysau oddi ar ysgolion a cholegau unigol, awdurdodau lleol, rhieni a gofalwyr.\nDywedodd y Gweinidog fod ei phenderfyniad yn dilyn cyngor arbenigol gan Brif Swyddog Meddygol Cymru sy’n dangos bod sefyllfa iechyd y cyhoedd yng Nghymru yn dirywio.\nMae'r data Profi, Olrhain, Diogelu diweddaraf yn dangos bod cyfraddau Covid-19 wedi cynyddu ymhellach ledled Cymru a'u bod bellach wedi pasio 370/100k gydag 17% o brofion yn bositif.\nMae'r gyfradd R yng Nghymru wedi cynyddu i 1.27 gydag amser dyblu o ddim ond 11.7 diwrnod.\nFel y digwyddodd yn ystod y cyfnod atal byr, bydd disgwyl i awdurdodau lleol ac ysgolion ystyried pa ddarpariaeth fyddai’n briodol i ddysgwyr agored i niwed, a gallai hyn gynnwys dysgu ar y safle.\nDywedodd y Gweinidog Addysg Kirsty Williams: "Bob dydd, rydyn ni’n gweld mwy a mwy o bobl yn cael eu derbyn i'r ysbyty gyda symptomau’r coronafeirws.\n"Mae'r feirws yn rhoi pwysau sylweddol a pharhaus ar ein gwasanaeth iechyd ac mae'n bwysig ein bod i gyd yn gwneud ein rhan i osgoi ei drosglwyddo.\n"Yn ei gyngor i mi heddiw, mae'r Prif Swyddog Meddygol yn argymell y dylid symud tuag at ddysgu ar-lein ar gyfer disgyblion ysgolion uwchradd cyn gynted ag y bo'n ymarferol.\n"Gallaf gadarnhau felly y dylid symud tuag at ddysgu ar-lein ar gyfer disgyblion ysgolion uwchradd a myfyrwyr coleg o ddydd Llun yr wythnos nesaf ymlaen.\n"Rydym yn cydnabod, fel y gwnaethom yn ystod y cyfnod atal byr, ei bod yn anos i blant oedran cynradd ac ysgolion arbennig ymgymryd â dysgu hunangyfeiriedig.\n“Dyna pam rydyn ni’n annog ysgolion cynradd ac ysgolion arbennig i barhau i aros ar agor.\n"Ar ôl siarad ag arweinwyr addysg lleol, rwy'n hyderus bod gan ysgolion a cholegau ddarpariaeth ddysgu ar-lein ar waith.\n“Bydd hyn hefyd yn bwysig o ran sicrhau bod myfyrwyr gartref yn ystod y cyfnod hwn, gan ddysgu ac aros yn ddiogel.\n"Yn bendant, ac mae hyn yn bwysig iawn, dylai plant fod gartref.\n"Nid gwyliau Nadolig cynnar yw hwn, gwnewch bopeth o fewn eich gallu i leihau eich cysylltiad ag eraill.”\n"Mae'r teulu addysg yng Nghymru wedi tynnu ynghyd gymaint o weithiau eleni i wneud gwahaniaeth gwirioneddol i gwrs y feirws hwn ac yn y pen draw i achub bywydau, ac rwy'n gwybod y gallwn wneud yr un peth eto.\n"Gyda'n gilydd gallwn ddiogelu Cymru."\n“Rydyn ni’n gweld cynnydd pryderus yn niferoedd y cyfradd achosion Covid pob dydd sy’n rhoi mwy a mwy o bwysau ar ein gwasanaeth iechyd a thimau Profi, Olrhain, Diogelu. Ar gyngor y Prif Swyddog Iechyd ac yn dilyn trafod estynedig gyda’r Gweinidog ac undebau dysgu, bydd ysgolion uwchradd yn symud i ddysgu o bell o ddydd Llun.”\n“Mae’r sefyllfa o ran coronafeirws yng Nghymru yn ddifrifol. Allwn ni ddim pwysleisio digon y dylai plant aros gartref a pheidio â chymysgu gyda’u ffrindiau neu eraill yn y gymuned i osgoi’r risg o ledaenu’r haint. Er y bydd ysgolion uwchradd yn cau, bydd y dysgu yn parhau ar-lein.”\n“Trwy gydol y flwyddyn heriol hon, mae athrawon, staff ysgol, dysgwyr, a rhieni a gofalwyr wedi ymateb yn eithriadol. Dyw hi heb fod yn hawdd, a rydyn ni’n diolch iddyn nhw i gyd am eu amynedd a’u dyfalbarhad parhaus i gadw ein cymunedau’n saff.”


Yfed a gyrru: peiriant newydd i erlyn mwy o bobol? – Golwg360\n10 Mehefin 2018 am 12:24\nMae disgwyl i’r heddlu ddechrau defnyddio peiriant newydd ar ymyl y ffordd i gynnal profion a fydd yn gallu cael eu defnyddio fel tystiolaeth o yfed a gyrru.\nAr hyn o bryd, mae prawf positif yn arwain at ddwyn gyrrwr i’r ddalfa dan amheuaeth o yfed a gyrru, ac mae ail brawf yn cael ei gynnal yng ngorsaf yr heddlu.\nMae’r profion ar hyn o bryd yn galluogi gyrrwr sydd ychydig bach dros y trothwy i sobri cyn cynnal yr ail brawf.\nOnd o dan gynlluniau newydd, mae Llywodraeth Prydain wedi neilltuo £350,000 i gynnal cystadleuaeth er mwyn dod o hyd i beiriant symudol newydd.\nY gred yw y bydd y peiriant newydd yn cael ei ddefnyddio ar ymyl y ffordd erbyn 2020.


Cwymp mwya’ ers degawd mewn diweithdra – Golwg360\nCwymp mwya’ ers degawd mewn diweithdra\n15 Mehefin 2011 am 09:59 Diweddarwyd am 10:12\nSwyddfa waith (Gwifren PA)\nFe fydd Llywodraeth Prydain yn hawlio llwyddiant wrth i nifer y di-waith gwympo o 88,000 yn ystod y chwarter diwetha’ – y cwymp mwya’ ers deng mlynedd.\nOnd mae ffigurau eraill gan y Swyddfa Ystadegau’n awgrymu bod problemau’n parhau – gyda bron 20,000 yn rhagor yn hawlio budd-dal chwilio am waith a bron 40,000 yn rhagor yn economaidd segur.\nMae cyfanswm y di-waith trwy wledydd Prydain bellach i lawr i 2.43 miliwn a nifer y rhai sy’n hawlio budd-dal chwilio am waith wedi codi i 1.49 miliwn.\nCynnydd yn y sector preifat\nFe fydd y Llywodraeth yn arbennig o falch o weld cynnydd yn y sector preifat, gyda mwy na 104,000 o swyddi ychwanegol.\nMae hynny’n cyferbynnu â cholled o 24,000 o swyddi sector cyhoeddus – dadl y Llywodraeth yw y bydd busnesau preifat yn gwneud iawn am hynny.\nWrth i ragor o fanylion ddod ar gael, fe fydd craffu hefyd ar rai ystadegau allweddol eraill – er enghraifft nifer y di-waith tymor hir a diweithdra ymhlith pobol ifanc.\nPwynt dadleuol arall yw fod mwy o bobol dramor na brodorion wedi cael gwaith yn ystod y flwyddyn ddiwetha’ – roedd yna gynnydd o 177,000 o swyddi ymhlith dinasyddion Prydeinig ond mwy na 239,000 ymhlith pobol o wledydd eraill.\nDiweithdra’n codi yng ngwledydd Prydain


Eich Canllaw ar Gyfer Cyfrifeg a Chyllid - Prifysgol Abertawe\nMae eich gwybodaeth am Gyfrifeg a Chyllid yn dechrau yma!\nBeth yw Cyfrifeg a Chyllid?\nMalu rhifau. Dadansoddi gwybodaeth. Trin data. Dyma ychydig o’r agweddau efallai y bydd gweithwyr proffesiynol ym maes Cyfrifyddu a Chyllid yn magu arbenigedd ynddynt. Er hynny, bydd y dyletswyddau yn cwmpasu llawer mwy na’r rheoli cyllid arferol mewn sefydliad. Mae’r proffesiwn yn angenrheidiol wrth reoli cyllid mewn sefydliad, ond hefyd, mae’n rhoi’r ymennydd strategol sy’n gefn i’r gwaith bob dydd.\nByddwch yn dysgu am ddamcaniaeth economeg wedi’i chyfuno ag elfennau mathemategol ac ystadegol. Byddwn yn adeiladu’ch gallu i ddadansoddi, eich gwybodaeth a thechnegau i’ch paratoi ar gyfer gyrfa mewn unrhyw ddiwydiant, gan gyffwrdd â phob agwedd ar fusnes o dueddiadau busnes macro i gadwyni cyflenwi.\nDefnydd yn y byd go-iawn. Rydym yn ystyried tueddiadau yn y farchnad, gan gynnig modiwlau mewn Cyfrifyddu SAGE er mwyn hybu’ch sgiliau a thrwy ddefnyddio VAR er mwyn cwblhau archwiliadau byw i gwmnïau.\nPerfformio’n Uchel ac Anrhydeddau. Rydyn ni’n 12fed yn y Deyrnas Unedig ar gyfer Rhagolygon – Canlyniadau i Raddedigion (Complete University Guide 2022) ac mae ein graddedigion blaenorol wedi sicrhau swyddi gyda chwmnïau megis Deutsche Bank, Deloitte a Linklaters.\nArbenigedd Addysgu. Byddwch yn cael eich addysgu gan ymchwilwyr o’r radd flaenaf sy’n arwain yn eu meysydd. Dyna pam rydym wedi ennill gwobr aur y Fframwaith Rhagoriaeth Addysgu (TEF): y wobr uchaf ar gyfer addysgu o fewn Addysg Uwch yn y DU.\nBydd graddedigion mewn Cyfrifeg a Chyllid o Abertawe yn barod am gyfleoedd cyflogaeth sy’n talu’n dda ac yn herio’r meddwl, a bydd drysau’n agor i nifer fawr o opsiynau gyrfaol amrywiol.\nOs hoffech weithio i sefydliadau amlwladol neu i fusnesau bach a chanolig, gallech fod yn derbyn un o’r swyddi canlynol: Cyfrifydd Siartredig, Dadansoddwr Ariannol, Masnachwr, Bancwr neu Reolwr Buddsoddi, Archwilydd neu arbenigwr trethi.\n"Rwyf wrth fy modd â hyblygrwydd y modiwlau. Mae’r flwyddyn gyntaf yn gyffredin i bob myfyriwr cyllid, gan roi ichi sail yn y pwnc, ond mae amrywiaeth y modiwlau yn yr ail flwyddyn wir yn gallu eich helpu i arbenigo yn y maes sydd o’r diddordeb mwyaf ichi. Rwyf yn teimlo bod y cwrs yn rhoi imi’r sgiliau a’r wybodaeth y bydd arnaf eu hangen yn y dyfodol."\n- Natasha Mawera; BSc mewn Cyllid gyda Blwyddyn mewn Diwydiant\nCyflwyniad i Gyfrifeg\nDysgwch ragor am gyfrifeg gyda chyflwyniad i’r pwnc gan Dr Jafar Ojra, Uwch-ddarlithydd mewn Cyfrifeg.\nYstyriwch bedair ymagwedd allweddol ar gyfrifeg, gan gynnwys cyfrifyddu ariannol, cyfrifyddu rheoli, archwilio a threthiant.\nMae pob un o’n cyrsiau gradd BSc yn eich galluogi i dreulio blwyddyn dramor neu flwyddyn mewn diwydiant.\nBSc Cyfrifeg a Chyllid\nBSc Cyfrifeg a Chyllid gyda Blwyddyn Sylfaen\nBSc Cyfrifeg gyda Blwyddyn Sylfaen\nBSc Cyllid gyda Blwyddyn Sylfaen\nRhaglenni un flwyddyn (gydag elfennau estynedig a addysgir) ar gyfer myfyrwyr ag unrhyw gefndir israddedig:\nRhaglenni estynedig ar gyfer myfyrwyr sydd eisoes wedi astudio cyfrifeg a/neu gyllid ar lefel israddedig:\nFel arfer, bydd gan fyfyrwyr gefndir mewn Busnes, Cyllid, Economeg, Mathemateg neu Gyfrifiadureg. Byddem hefyd yn fodlon ystyried ymgeiswyr o gefndiroedd eraill sydd â phrofiad o weithio yn y sector:\nDesigned for qualified accountants, who have gained their qualification with relevant professional bodies within last five years, to fast-track them to achieve an MSc:\nMae ein cyrsiau’n cael eu llunio er mwyn hwyluso hyblygrwydd, er mwyn ichi fedru teilwra’ch modiwlau, ac yn y pen draw eich gradd, i gyd-fynd â’r uchelgeisiau rydych yn eu datblygu ynghylch eich gyrfa.\nAr gyfer myfyrwyr is-raddedig y Deyrnas Unedig rydyn ni’n cynnig yr opsiwn i wneud Blwyddyn Sylfaen gyda phob un o’n cyrsiau gradd cyfrifeg a chyllid.\ncymorth ychwanegol gan gynnwys Mathemateg, ysgrifennu traethodau a gwaith grŵp;\nMae myfyrwyr rhyngwladol israddedig yn gallu ymgeisio am ein Llwybr Cyfrifeg a Chyllid Israddedig. Hefyd rydym yn cynnig ystod o hyfforddiant Saesneg er mwyn eich cefnogi a’ch paratoi ar gyfer eich astudiaethau ym Mhrifysgol Abertawe.


Iau Medi 30th, 2021 – MyUni Student Newsletter\nCadwch le ar ein Diwrnod Agored Rhithwir i archwilio ein rhaglenni ôl-raddedig a sgwrsio â’n staff a’n myfyrwyr ôl-raddedig presennol i gael gwybod rhagor.\nPryd? 20 Hydref 2021\nArchebwch ar-lein: http://ow.ly/8tXw50GjhH5\nStudent Communications Coordinator Iau Medi 30th, 2021\nMap Rhwydwaith Teithio Llesol – Dweud Eich Dweud\nMae Cyngor Abertawe’n ymgynghori ar Fap Rhwydwaith Teithio Llesol newydd ar hyn o bryd, ac rydym yn ceisio’ch barn am lwybrau presennol a llwybrau arfaethedig ar gyfer y dyfodol ar gyfer teithiau cerdded a beicio.\nRydym yn cynnal ymgynghoriad ac arolwg ar-lein ar hyn o bryd ac am sicrhau bod barn y cyhoedd a rhanddeiliaid yn cael ei hystyried yn llawn wrth gyflwyno’r map terfynol i Lywodraeth Cymru am gymeradwyaeth, yn hwyrach eleni. (more…)\nStudent Communications Officer Mercher Medi 29th, 2021\nCymorth Ar-lein i Fyfyrwyr\nOs oes angen arweiniad arnoch ar ddysgu o bell neu gymorth wrth ddefnyddio Zoom, mae gennym dudalennau gwe dynodedig i helpu i gefnogi’n myfyrwyr.\nCliciwch isod i gael cymorth gyda Zoom:\nCynadledda Zoom – Prifysgol Abertawe (swansea.ac.uk)\nCliciwch isod i gael y canllaw dysgu o bell:\nCanllaw ar gyfer dysgu o bell – Prifysgol Abertawe (swansea.ac.uk)\nPosted In: Negeseuon, Amrywiol, Arolygon ac Astudiaetha\nMyUniHub Campws y Bae – Cau’r Ddesg Dros Dro\nMae MyUniHub yn cau eu desg yng Nghanolfan Wybodaeth y Tŵr dros dro tan ddydd Llun 4 Hydref. Am ein bod yn cyrraedd uchafswm y capasiti sefyll yn yr ardal sawl gwaith bob dydd yn ystod yr amser brig ar gyfer trigolion yn casglu parseli, rydyn ni wedi cau er mwyn lleihau nifer yr ymwelwyr cyffredinol â’r ardal hon.\nOs bydd angen cymorth MyUniHub arnoch chi, ffoniwch y tîm ar 01792 606000 neu e-bostiwch MyUniHub@abertawe.ac.uk Sylwer, os oes gennych chi apwyntiad ar gyfer Cofrestru â’r Heddlu neu i gasglu eich BRP yng Nghanolfan Wybodaeth y Tŵr, dylech chi fynychu eich apwyntiad o hyd.\nStudent Communications Coordinator Mawrth Medi 28th, 2021\nEnnill wrth Ddysgu ym Mhrifysgol Abertawe\nRydym wedi ymuno â’r asiantaeth recriwtio Blue Arrow i roi cyfle i fyfyrwyr i weithio gyda’n tîm arlwyo ar ein dau gampws.\nRydym yn chwilio am staff bar, arlwyo a manwerthu i helpu gyda phob agwedd ar y gweithrediad arlwyo ym Mhrifysgol Abertawe.\nMae gennym oriau hyblyg a sifftiau ar gael rhwng 7.30am a 9.30pm, o ddydd Llun i ddydd Sul, felly fyddwch chi ddim yn colli darlithoedd.\nDim profiad arlwyo? Dim problem! Rydym yn croesawu pobl â phob lefel o brofiad a byddwn yn darparu’r holl hyfforddiant angenrheidiol\nYn barod i gyflwyno cais? Cliciwch y ddolen isod i gwblhau ffurflen gais ac os oes gennych gwestiynau, cysylltwch â Kim, Rheolwr y Gwasanaethau Arlwyo, yn k.l.dowle@abertawe.ac.uk a fydd yn gallu ateb eich ymholiadau.


Diwygiad 21:43, 18 Rhagfyr 2010\n→Rhesymeg dros sensoriaeth: enw benywaidd\nDiwygiad 09:18, 18 Rhagfyr 2010 (golygu)\nB (r2.5.2) (robot yn ychwanegu: ar, az, bg, bs, ca, cs, da, de, el, eo, es, et, fa, fi, fr, gl, he, hr, id, io, is, it, ja, ka, ko, lt, lv, ms, my, nl, nn, no, oc, pl, pt, ro, ru, sh, simple, sk, sl, sq, sr, sv, th, tr, uk, yi, zh)\nDiwygiad 21:43, 18 Rhagfyr 2010 (golygu) (dadwneud)\nB (→Rhesymeg dros sensoriaeth: enw benywaidd)\n==Rhesymeg dros sensoriaeth==\n*'''Sensoriaeth moesolfoesol''' ydy cael gwared ar ddeunydd a ystyrir yn [[anweddus]] neu o foesoldeb amwys. Er enghraifft, yn aml sensorir [[pornograffi]] am y rheswm hwn.\n*'''Sensoriaeth milwrolfilwrol''' yw'r broses o gadw [[gwybodaeth filwrol]] a [[dulliau milwrol]] yn gyfrinachol ac allan o law'r gelyn. Defnyddir hyn i wrthsefyll sbio, sef y broses o ddarganfod gwybodaeth filwrol. Yn aml, bydd lluoedd arfog yn ceisio gorthrymu gwybodaeth sydd yn anghyfleus yn wleidyddol er nad oes gan y wybodaeth unrhyw werth milwrol go iawn.\n*'''[[Sensoriaeth gwleidyddolwleidyddol]]''' ydy pan nad yw llywodraeth yn rhannu gwybodaeth gyda dinasyddion y wlad. Gwneir hyn er mwyn medru rheoli'r boblogaeth ac er mwyn atal rhwystro'r rhyddid i lefaru a allai achosi [[gwrthryfel]].\n*'''[[Sensoriaeth crefyddolgrefyddol]]''' yw pan fo rhywbeth a ystyrir yn ddadleuol gan rhyw ffydd benodol yn cael ei ddileu. Yn aml bydd hyn yn digwydd pan fo crefydd mawr yn gorfodi cyfyngiadau ar grefyddau llai.\n*'''[[Sensoriaeth corfforaetholgorfforaethol]]''' yw'r broses pan fo golygyddion yn y cyfryngau corfforaethol yn amharu ar y broses o gyhoeddi gwybodaeth a fyddai'n darlunio eu busnes neu eu partneriaid busnes hwy mewn modd negyddol.\nWedi dod o "https://cy.wikipedia.org/wiki/Arbennig:MobileDiff/918961"


Gofal llygaid yn 'niweidio cleifion' yng Nghymru - BBC Cymru Fyw\nImage caption Mae'r adroddiad yn cynnwys 22 o argymhellion i wella'r gwasanaeth\nMae adroddiad yr arolygaeth yn edrych yn benodol ar bryderon am y gofal i gleifion gyda'r cyflwr Dirywiad Macwlaidd Gwlyb, sy'n gyfrifol am y nifer fwyaf o achosion o bobl yn mynd yn ddall yng Nghymru.\nOnd mae'n sôn hefyd am fethiannau tebyg wrth drin anhwylderau eraill ar y llygaid.\nDywedodd Llywodraeth Cymru bod gan y wlad "enw da fel arweinydd" ym maes gofal llygaid, gan gydnabod bod "angen gwneud mwy".\nErs blynyddoedd mae elusennau gofal llygaid fel RNIB Cymru wedi mynegi pryderon bod rhai cleifion yn colli'u golwg yn ddiangen oherwydd oedi wrth gael triniaeth.\nMaen nhw'n sôn am y rhwystredigaeth bod y problemau yma yn dal heb eu datrys er gwaethaf sawl cynllun.\nMae Coleg Brenhinol y Meddygon Llygaid yn argymell bod triniaeth ar gyfer cyflwr fel Dirywiad Macwlaidd Gwlyb yn dechrau o fewn pythefnos i gleifion gael eu cyfeirio at arbenigwr.\nOs nad yw hynny yn digwydd, mae yna risg y gallai'r claf golli ei olwg heb angen.\nMae'r adolygiad yn amlinellu problemau trwy gydol siwrne'r claf.\nCyfeirio claf - Er bod cleifion gyda chyflwr Dirywiad Macwlaidd Gwlyb yn cael eu gweld yn gyflym yn yr ysbyty, mae 'na achlysuron ble mae cleifion wedi diodde' niwed yn sgil oedi yn ddiweddarach.\nAnsawdd y wybodaeth wrth gyfeirio claf - Er gwaethaf rhai gwelliannau roedd hyn yn broblem ar draws Cymru, gyda diffyg manylion wrth gyfeirio claf yn golygu ei bod hi'n fwy anodd blaenoriaethu cleifion yn yr ysbyty.\nCyfathrebu - Mae'n ymddangos bod 'na ddiffyg cyfathrebu rhwng ysbytai wedi cyfeirio claf, oedd yn golygu bod optometryddion yn ddibynnol ar gleifion yn deall eu diagnosis.\nAmser aros am driniaethau -Roedd gweld claf o fewn y targed o bythefnos yn heriol yn ôl byrddau iechyd. Roedd perfformiad yn anghyson ac yn newid drwy gydol y flwyddyn.\nOedi i gleifion - Mae gan y rhan fwyaf o'r byrddau iechyd restr o gleifion sydd angen cael eu gweld, sy'n arwain at adegau pan fyddai 'na oedi i gleifion.\nTargedau - Mae targed dwy wythnos o gymorth ar gyfer y driniaeth gyntaf - ond dim targedau pellach a monitro o ran gofal pellach.\nAdrodd ar ddigwyddiadau difrifol -Diffyg ymwybyddiaeth ynglŷn â'r angen i adrodd am ddigwyddiad difrifol i Lywodraeth Cymru ble mae claf wedi diodde niwed o ganlyniad i aros yn rhy hir.\nAmgylchedd - Pryderon am ddiffyg lle a chyfleusterau ar draws Cymru mewn clinigau llygaid\nRôl optometryddion - Optometryddion yn teimlo nad oedd eu harbenigedd yn cael ei ddefnyddio'n llawn, ac am gymryd rhan mwy llawn wrth wneud penderfyniadau yn ogystal â darparu gofal mewn apwyntiadau wedi triniaeth.\nCleifion sy'n cael eu rhyddhau - Materion yn ymwneud â gwybodaeth a meini prawf, gan gynnwys pryderon gan staff o fewn byrddau iechyd Caerdydd a'r Fro ac Abertawe Bro Morgannwg bod cyrraedd targedau ar amseroedd trin cleifion wedi eu blaenoriaethu ar draul yr angen clinigol.\nTriniaeth 'yn ôl angen meddygol'\nUn o'r problemau y mae'r adroddiad yn ei godi yw nad ydy cleifion sydd â'r cyflyrau mwyaf difrifol yn cael blaenoriaeth pob tro.\n"Fe glywon ni am achosion o fewn Caerdydd a'r Fro pryd y cafodd cleifion risg isel eu blaenoriaethu am apwyntiadau o flaen cleifion oedd â risg uwch o gael niwed", medd yr adroddiad.\n"Roedd y penderfyniadau yma wedi eu cymryd gan reolwyr oedd yn mynd yn groes i'r farn glinigol er mwyn atal cleifion risg isel rhag methu'r targed o roi triniaeth.\n"Mae angen i fyrddau iechyd sicrhau, ble mae hi'n bosibl, bod cleifion yn cael eu trin yn ôl angen meddygol."\nMae'r Arolygaeth Gofal Iechyd yn dweud bod breuder y gwasanaethau ar gyfer Dirywiad Macwlar Gwlyb yn risg enfawr.\nYn ôl y prif weithredwr, Dr Kate Chamberlain: "Er bod 'na beth arloesi wedi bod er mwyn cynyddu nifer y cleifion sy'n cael eu gweld, mae'r gwelliant wedi bod yn anghyson ar draws Cymru. "\nImage caption Mae Prif Weithredwr RNIB Cymru yn poeni am gyflyrau fel glawcoma hefyd\nDywedodd Prif Weithredwr RNIB Cymru Ceri Jackson ei bod hi'n annerbyniol bod pobl yn dal i golli eu golwg heb fod angen.\n"Ry'n ni'n cydnabod ac yn canmol ymroddiad a gwaith caled timoedd ar draws Cymru, ond y ffaith yw bod pobl yn dal i golli eu golwg oherwydd oedi cyn cael apwyntiad.\n"Mae hi'n angenrheidiol bod mwy o gleifion yn cael eu trin o fewn y gwasanaeth llygaid er mwyn cwrdd â'r galw nawr a'r galw cynyddol i ddod."\nFe ddywedodd Ceri Jackson hefyd ei bod yn poeni am gyflyrau eraill fel glawcoma yn ogystal.\n'Mwy i wneud'\nWrth ymateb dywedodd llefarydd ar ran Llywodraeth Cymru:\n"Mae gennym enw da fel arweinydd yn y datblygiad a'r ddarpariaeth o ofal iechyd y llygaid o safon uchel, ac rydym yn falch iawn o hyn.\n"Mae ein cynllun Darparu Gofal Iechyd y Llygaid - credir mai dyma'r cyntaf o'i fath yn y byd - yn nodi nifer o gamau yr ydym yn eu cymryd o wella iechyd llygaid holl blant ac oedolion Cymru, yn enwedig y rhai sy'n fwyaf agored i broblemau iechyd y llygaid.\n"Ers i ni gyhoeddi'r cynllun, mae llawer o waith wedi ei wneud i symud mwy o gleifion o ofal eilaidd i ofal cyntaf, ond rydym yn cytuno bod angen gwneud mwy.\n"Rydym yn croesawu adroddiad heddiw, ac yn annog pawb i ddefnyddio'r canlyniadau i wella gwasanaethau gofal llygaid i bobl ar draws Cymru."


Tri llwybr i weithlu gofal cartref medrus a chymwys | Gofal Cymdeithasol Cymru\nTri llwybr i weithlu gofal cartref medrus a chymwys\nMae tri llwybr wedi'u dylunio i alluogi gweithwyr gofal cartref i ymuno â'r Gofrestr o Weithwyr Gofal Cymdeithasol i helpu i ddatblygu gweithlu medrus a chymwysedig sy'n gallu ymateb i heriau'r dyfodol.\nBydd y llwybrau'n cwmpasu'r rhai sydd eisoes â chymhwyster gofynnol, gweithwyr profiadol sydd heb gymhwyster a gweithwyr newydd, a all fod yn rhan-amser, heb ddigon o amser i gwblhau cymhwyster cyn bod angen iddyn nhw gofrestru. Mae gan bob gweithiwr gofal cartref yng Nghymru hyd at 2020 i gofrestru'n wirfoddol cyn iddo fod yn orfodol.\nMae eisoes gan fwyafrif o weithwyr gymhwyster angenrheidiol a byddant yn gallu symud ymlaen yn syth â'u cais i gofrestru. Ar gyfer gweithwyr profiadol heb gymhwyster gofynnol, ond sydd wedi gweithio mewn gofal cartref am dair o'r pum mlynedd diwethaf, bydd llwybr i gofrestru trwy gael eu rheolwr i gadarnhau eu cymhwysedd i Ofal Cymdeithasol Cymru.\nBydd cofrestru trwy'r ddau lwybr hyn yn golygu na fydd angen unrhyw gymhwyster pellach er mwyn ail-gofrestru ymhen tair blynedd. Disgwylir iddynt gwblhau cyfanswm penodol o ddatblygiad proffesiynol yn unig, fel pob ymarferydd arall ar y Gofrestr.\nGall gweithwyr a all fod yn rhan-amser, heb gymhwyster ac sydd heb weithio mewn gofal cartref am dair o'r pum mlynedd diwethaf wneud cais i gofrestru ar ôl cwblhau’n llwyddiannus cwrs ac asesiad byr ar-lein a fydd yn rhoi iddyn nhw ddyfarniad gwerthoedd ac egwyddorion Gofal Cymdeithasol Cymru. Bydd dyfarniadau ar wahân i'r rhai sy'n gweithio gydag oedolion a phlant a phobl ifanc. Ar ôl cofrestru, bydd angen iddyn nhw gwblhau cymhwyster gofynnol erbyn yr amser y mae angen iddyn nhw ailgofrestru ymhen tair blynedd.\nBydd gwybodaeth fanylach ar gael yn y flwyddyn newydd ynghylch y cwrs a'r asesiad byr, a fydd yn seiliedig ar ddwy adran a llyfrau gwaith gyntaf fframwaith sefydlu Cymru gyfan.\nMeddai Sue Evans, ein Prif Weithredwr: "Mae'n hollbwysig bod gennym ni weithlu gofal cartref medrus a chymwys sy'n cefnogi rhai o'r bobl fwyaf agored i niwed yn ein cymdeithas yn eu cartrefi eu hunain bob dydd. Credwn y bydd y tri llwybr i gofrestru yn ein helpu i gyflawni'r nod hwnnw.\n"Er ein bod yn gwybod bod y rhan fwyaf o weithwyr gofal cartref eisoes yn meddu ar y cymhwyster gofynnol i gofrestru, mae'n bwysig cydnabod bod gweithwyr profiadol ardderchog sydd heb gymhwyster, ond sydd gyda’r sgiliau a'r cymhwysedd i wneud y gwaith i safon uchel. Ni allwn fforddio colli pobl gyda'r lefel hon o brofiad a gwybodaeth, a dyna pam rydym ni wedi ei gwneud yn bosibl i gyflogwyr cadarnhau eu cymhwysedd yn ffurfiol.\n"Ar gyfer y rhai hynny sy'n fwy newydd i ofalu, gweithio'n rhan-amser ac sydd ddim yn gallu cwblhau cymhwyster llawn cyn iddyn nhw gofrestru, rydym ni wedi llunio llwybr sy'n profi eu gwybodaeth o'r egwyddorion a'r gwerthoedd sy'n gysylltiedig â gofal ansawdd. Bydd hyn yn rhoi sylfaen bwysig iddyn nhw a bydd yn rhaid iddyn nhw adeiladu ar ôl cofrestru trwy gwblhau un o'r cymwysterau gofynnol.\n"Wrth ddylunio'r tri llwybr hyn i gofrestru, ein prif ystyriaeth fu sicrhau ansawdd gofal i bobl sy'n derbyn gofal a chymorth gan weithwyr gofal cartref, tra hefyd yn ystyried anghenion cyflogwyr a gwahanol amgylchiadau'r rhai sy'n gweithio yn y rolau hyn ar hyn o bryd.\n"Bydd y tri llwybr i gofrestru yn sicrhau y bydd gan bob gweithiwr gofal cartref sy'n cofrestru erbyn 2020 y cymwysterau, y sgiliau neu'r profiad y mae eu hangen arnynt i ddarparu gwasanaeth diogel, o ansawdd uchel neu fod yn gweithio tuag atyn nhw mewn ffordd strwythuredig," ychwanegodd Sue.\nMwy o wybodaeth ar gofrestru gweithwyr gofal cartref.


Y Llyfrgell | Fflur Dafydd\nAr fore oer o Chwefror, yn y flwyddyn 2020, mae Dan, un o borthorion Llyfrgell Genedlaethol Cymru, wrthi’n cyflawni ei drosedd arferol yn erbyn y gyfundrefn. Yn ei gyfarch wrth y drws mae Eben, y cofiannydd, sy’n ysu am gael mynediad. Ond yn ddiarwybod i’r ddau, mae Ana a Nan, dwy lyfrgellwraig a’u bryd ar ddial, ar fin newid hanes Llyfrgell Genedlaethol Cymru am byth.\nMae’r nofel hon yn trawsnewid gofod tangnefeddus y Llyfrgell Genedlaethol yn set theatrig llawn posibiliadau – lle mae bwledi’n tarfu ar y tawelwch, yr Ystafell Ddarllen yn gell, a’r Llyfrgell ei hun yn un o wrth-arwresau mwyaf ein llên…\nFflur Dafydd, yr awdures a’r cerddor amryddawn, gipiodd Gwobr Goffa Daniel Owen am ei nofel Y Llyfrgell. Roedd y beirniaid yn unfryd gan ganmol dyfeisgarwch a chlyfrwch yr awdur. Dywedodd John Rowlands, “Mae’n awdur dyfeisgar dros ben, sydd wedi creu sefyllfa bron yn anhygoel, gan ein cyfareddu, ein sobri, ein harswydo, a’n goglesio ar yn ail… darn o lenyddiaeth sy’n bleser pur.\nYchwanegodd Rhiannon Lloyd, “Nofel glyfar iawn y gellir ei mwynhau ar sawl lefel, ac mae’r stori’n ardderchog.” Y Llyfrgell Genedlaethol yn 2020 yw’r cefndir i’r nofel ac mae Fflur yn cyfaddef iddi gael ei hysbrydoli i sgwennu am y llyfrgell pan yn astudio am ddoethuriaeth ym Mhrifysgol Aberystwyth. Dywedodd, “Roeddwn yno bob dydd am fisoedd a cefais fy hun yn breuddwydio am bob math o sefyllfaoedd dramatig a chyffrous!”\n“Nofel glyfar iawn y gellir ei mwynhau ar sawl lefel, ac y mae ynddi stori ardderchog.”\n– Rhiannon Lloyd\n“Mae’n awdur dyfeisgar dros ben, sydd wedi creu sefyllfa bron yn anhygoel, gan ein cyfareddu, ein sobri, ein harswydo, a’n gogleisio ar yn ail… darn o lenyddiaeth sy’n bleser pur.”\n– John Rowlands\n“Nofel wedi ei chynllunio’n ofalus ac yn gyforiog o hiwmor a choegni a chlyfrwch tafod-mewn-boch.”\n– Geraint Vaughan Jones


Y cynllun gweithredu: Cyfarwyddebau Natur ‘Addas i’r Diben’ yn cael bywyd newydd | Pigion\nY cynllun gweithredu: Cyfarwyddebau Natur ‘Addas i’r Diben’ yn cael bywyd newydd\nYn dilyn cyfnod o ansicrwydd, bydd Cyfarwyddebau Natur yr UE, sy’n diogelu nifer helaeth o fywyd gwyllt yr UE, yn ffynnu o dan ‘Gynllun Gweithredu’ newydd.\nRoedd y Cyfarwyddebau, sy’n ffurfio pileri deddfwriaeth amgylcheddol yr UE, yn destun ‘Gwiriad Addasrwydd’ yn 2016 gan beri pryder ynghylch eu dyfodol. Fodd bynnag, cafwyd ymateb digynsail o blaid y Cyfarwyddebau yn sgil ymgynghoriad cyhoeddus yr adolygiad.\nCafodd canlyniad y gwiriad addasrwydd, gan gynnwys ymateb y cyhoedd, ei glywed gan y Comisiwn Ewropeaidd a ddewisodd nid yn unig i gadw’r Cyfarwyddebau fel y maent ond, ym mis Ebrill eleni, cyflwynodd ‘Gynllun Gweithredu’ newydd i wella eu heffeithiolrwydd.\nMae’r Cyfarwyddebau Natur yn cwmpasu Cyfarwyddeb Adar yr UE a Chyfarwyddeb Cynefinoedd yr UE ac yn gyfrifol am ddiogelu 500 o adar, oddeutu 1200 o rywogaethau o anifeiliaid a 200 o fathau o gynefinoedd ledled Ewrop. Gyda’i gilydd, mae’r Cyfarwyddebau’n sefydlu’r Rhwydwaith Natura 2000, rhwydwaith ecolegol cydlynol o safleoedd a warchodir a gaiff eu rhannu’n ddau gategori; Ardaloedd Gwarchodaeth Arbennig ac Ardaloedd Cadwraeth Arbennig.\nYng Nghymru, ers 2014, roedd 20 o Ardaloedd Gwarchodaeth Arbennig dosbarthedig a 92 o Ardaloedd Cadwraeth Arbennig sy’n cwmpasu 37 y cant o dir Cymru a 39 y cant o foroedd Cymru. Er gwaethaf hyn, mae Adroddiad o Gyflwr Adnoddau Naturiol (SoNaRR) 2016 yn datgelu mai dim ond 55 y cant o’r rhywogaethau yn yr Ardaloedd Cadwraeth Arbennig a’r Ardaloedd Gwarchodaeth Arbennig sydd mewn cyflwr ffafriol, gan dynnu sylw at yr angen am adnewyddu mesurau polisi cysylltiedig.\nMae’r Cyfarwyddebau’n cefnogi Strategaeth Bioamrywiaeth Ewropeaidd ehangach EU2020 sy’n ceisio atal colli bioamrywiaeth erbyn 2020 drwy chwe tharged, gan gynnwys dim colled net o wasanaethau ecosystem a bioamrywiaeth. Canfu adroddiad cynnydd yn 2010 fod yr UE wedi methu â chyrraedd ei thargedau blaenorol yn 2010. Mae gwella gweithrediad y Cyfarwyddebau Natur yn debygol o fod yn rhan hanfodol o ymdrechion i gyrraedd targedau uchelgeisiol 2020.\nAr hyn o bryd, mae’r fframwaith deddfwriaethol ar gyfer y Cyfarwyddebau Natur yng Nghymru yn cael ei ddarparu drwy Ddeddf Bywyd Gwyllt a Chefn Gwlad 1981 (fel y’i diwygiwyd), Rheoliadau Gwarchod Cynefinoedd a Rhywogaethau 2010 a Rheoliadau Cadwraeth Forol Alltraeth (Cynefinoedd Naturiol, & c.) 2007 (fel y’i diwygiwyd).\nI gael mwy o wybodaeth am gynnwys y Cyfarwyddebau Natur, darllenwch yr erthygl flaenorol hon gan Pigion.\nCafodd y Cynllun ei gyhoeddi gan y Comisiwn ar 27 Ebrill 2017 a’i fwriad yw gwella’r diogelwch o fioamrywiaeth yn yr UE er budd dinasyddion a’r economi. Mae’n cynnwys 15 o gamau gweithredu ar gyfer y Comisiwn, Aelod-wladwriaethau a rhanddeiliaid i’w gweithredu cyn 2019. Caiff y rhain eu grwpio yn bedwar maes â blaenoriaeth:\nGwella canllawiau a gwybodaeth a sicrhau cydlyniad gwell gydag amcanion economaidd-gymdeithasol ehangach (camau gweithredu 1-3): Bydd y Comisiwn yn helpu bob Aelod-wladwriaeth i ddiweddaru a hyrwyddo canllawiau ar ystod o bynciau gan gynnwys ynni gwynt, ynni dŵr a dyframaethu. Bydd hefyd yn sicrhau mynediad y cyhoedd i ddata.\nMeithrin perchenogaeth wleidyddol a chryfhau cydymffurfiad (camau gweithredu 4-7): Bydd y Comisiwn yn gweithio gydag awdurdodau cenedlaethol a rhanbarthol, tirfeddianwyr a rhanddeiliaid i wella’r broses o weithredu a rhoi mesurau cadwraeth angenrheidiol ar waith.\nCryfhau’r buddsoddiad yn Natura 2000 a gwella’r defnydd o arian yr UE (camau gweithredu 8-12): Bydd hyn ar ffurf cynnydd o 10 y cant yn y gyllideb LIFE, yn ogystal â hyrwyddo synergeddau â chyllid PAC. Mae’r cynllun hefyd yn bwriadu ysgogi buddsoddiad y sector preifat drwy’r Cyfleuster Cyllid Cyfalaf Naturiol tra’n cefnogi’r gwaith o ddatblygu isadeiledd gwyrdd ar gyfer cysylltedd gwell Natura 2000.\nAllgymorth a chyfathrebu gwell, gan ymgysylltu â dinasyddion, rhanddeiliaid a chymunedau (camau gweithredu 13-15): Caiff hyn ei weithredu drwy gefnogi’r broses o gyfnewid gwybodaeth ag awdurdodau drwy lwyfan ar y cyd gyda Phwyllgor y Rhanbarthau. Mae’r cynllun hefyd yn ceisio cynnwys pobl ifanc drwy Gorfflu Undod Ewrop. At hynny, bydd y Comisiwn yn cryfhau cysylltiadau rhwng treftadaeth naturiol a diwylliannol yng nghyd-destun Blwyddyn Treftadaeth Ddiwylliannol Ewrop yn 2018. Bydd 21 Mai 2018 hefyd yn cael ei nodi yn Ddiwrnod Natura Ewrop.\nNid yw Aelodau o Senedd Ewrop wedi canmol y cynllun yn fawr. Roedd rhai yn pryderu am y diffyg eglurder ynghylch statws cadwraeth nifer o rywogaethau dan fygythiad, tra bod eraill yn tynnu sylw at hepgor pryfed peillio o’r Cynllun Gweithredu.\nYn benodol, roedd pryder cyffredinol ynghylch a fydd y Cynllun Gweithredu yn gallu cyrraedd targedau bioamrywiaeth EU2020 ar adeg pan fo bioamrywiaeth yn gostwng ledled Ewrop, gyda rhai yn beio diffyg cyllid Natura 2000 am y methiant hwn. At hynny, nid yw’r cynllun yn cynnwys unrhyw sôn am gynlluniau bioamrywiaeth yn y dyfodol y tu hwnt i 2020.\nMae Cyngor yr Amgylchedd wedi llunio casgliadau drafft ar y Cynllun Gweithredu a gafodd eu hanfon at y Cynrychiolwyr Cenedlaethol ar 7 Mehefin. Mae’r casgliadau yn debygol o gael eu mabwysiadu yn ystod cyfarfod y Cyngor ar 19 Mehefin.\nY cam nesaf yw i Bwyllgor yr Amgylchedd, Iechyd Cyhoeddus a Diogelwch Bwyd yn Senedd Ewrop i gyflwyno Cwestiwn Llafar i’r Comisiwn ar y Cynllun Gweithredu. Disgwylir y bydd y Comisiwn yn ymateb yn ffurfiol yn ystod y Cyfarfod Llawn ym mis Mehefin neu Orffennaf.\nGyda’r Deyrnas Unedig yn gadael yr Undeb Ewropeaidd ar y gorwel, mae dyfodol y Cyfarwyddebau Natur yn y DU yn ansicr. Er gwaethaf hyn, bydd sawl darn o ddeddfwriaeth yn parhau mewn grym yng Nghymru ni waeth beth fydd yn digwydd. Dywedodd Lesley Griffiths, Ysgrifennydd y Cabinet dros yr Amgylchedd a Materion Gwledig ym mis Mai 2017 mewn ymateb i gwestiwn am ddyfodol y Cyfarwyddebau:\nRydym wedi ymrwymo i gynnal a gwella ein safonau amgylcheddol, ac rydym yn cydnabod bod ein hadnoddau naturiol yn hanfodol i ddyfodol Cymru ar ôl gadael yr UE. Mae deddf yr amgylchedd a Deddf Llesiant Cenedlaethau’r Dyfodol eisoes wedi rhoi sylfaen gref ar waith sy’n seiliedig ar ymrwymiadau rhyngwladol na fydd yn cael eu heffeithio gan Brexit.\nEr y gall bwriad amgylcheddol Llywodraeth Cymru aros yn gyfan, gallai ei rôl yn rhwydwaith Natura 2000 a mynediad at gyllid cysylltiedig yr UE fod mewn perygl. Mae rhai arbenigwyr wedi awgrymu y bydd cyfraniad y DU a Chymru i Natura 2000 yn dibynnu ar barodrwydd gwleidyddol i gymryd rhan. Hyd yma, nid yw Llywodraeth Cymru na Llywodraeth y DU wedi gwneud datganiad ynghylch eu bwriad. Rhagwelir y bydd Bil y Diddymu Mawr yn newid pob un o ddeddfwriaethau’r UE sy’n weddill yn gyfraith ddomestig yn y DU a’r gweinyddiaethau datganoledig. Caiff hyn ei ddilyn gan broses o ‘adolygu a diwygio’ lle gall y Llywodraeth ddiwygio deddfwriaeth. Yn y gorffennol mae Michael Gove, Ysgrifennydd Cabinet newydd y DU dros yr Amgylchedd a Materion Gwledig, wedi beirniadu’r Cyfarwyddebau Cynefinoedd fel rhwystr i adeiladu tai. Hyd nes bod y broses adolygu hon yn gyflawn, mae’n ansicr a fydd y sefyllfa bresennol yn parhau ar gyfer cadwraeth natur yng Nghymru a ledled y DU, neu a yw safonau amgylcheddol ar fin newid.\nMae’r Gwasanaeth Ymchwil yn cydnabod y gymrodoriaeth seneddol a roddwyd i Keri McNamara gan Gyngor Ymchwil yr Amgylchedd Naturiol, a alluogodd i’r post blog hwn gael ei gwblhau.\nErthygl gan Keri McNamara, Gwasanaeth Ymchwil Cynulliad Cenedlaethol Cymru.\nLlun: o Pixabay gan David Mark. Dan drwydded Creative Commons.\nMae’r erthygl hon hefyd ar gael fel dogfen PDF i’w hargraffu: Y cynllun gweithredu: Cyfarwyddebau Natur ‘Addas i’r Diben’ yn cael bywyd newydd (PDF, 224KB)\nYr amgylchedd\tBrexit, Cyfarwyddebau Natur, Cymru, Cynllun Gweithredu, gadael yr Undeb Ewropeaidd, Natura 2000, Y Gyfarwyddeb Adar, Y Gyfarwyddeb Cynefinoedd, y gyfraith amgylcheddol, yr UE\n← Ymgynghoriad ar addysg a hyfforddiant ôl-orfodol: Un corff rheoleiddio a chyllido ar gyfer Addysg Bellach ac Addysg Uwch?\nBeth allai Bil y Diddymu Mawr ei olygu i Gymru? Mae Pwyllgor Materion Allanol y Cynulliad wedi rhoi ei farn ar y Papur Gwyn ‘Legislating for Brexit’. →


Mae Cyngor Caerdydd yn ymgynghori'n rheolaidd â phobl leol ar amrywiaeth o bolisïau, cynlluniau a chynigion sy'n effeithio ar y gymuned leol. \nYmgynghoriadau cyfredol - Dweud eich dweud\nYmgynghoriad ar Gyllideb 2022-23 Ymgynghoriad ar Gyllideb 2022-23 Cyllideb\nRhannwch eich barn ar Ymgynghoriad Cyllideb 2022-23\nCyfarfodydd Aml-Leoliad Cyfarfodydd Aml-Leoliad Gwasanaethau'r cyngor\nWrth weithredu "Deddf Llywodraeth Leol ac Etholiadau (Cymru) 2021" mae Llywodraeth Cymru wedi rhoi'r pŵer a'r rhyddid i Gynghorau gynnull cyfarfodydd aml-leoliad a fydd yn galluogi mwy o hygyrchedd a chyfranogiad y cyhoedd wrth wneud penderfyniadau llywodraeth leol.\nMae'r cyngor yn gofyn am eich barn ar y trefniadau y mae'n bwriadu eu gwneud i gefnogi'r ddeddfwriaeth hon.\nPanel Dinasyddion Caerdydd (Cais) Gwnewch gais ar-lein i fod yn aelod o Banel Dinasyddion Caerdydd Gwasanaethau'r cyngor\nMae’r Panel Dinasyddion yn cynnwys preswylwyr lleol o ardaloedd ledled Caerdydd sydd wedi cytuno i roi eu barn ar nifer o bynciau ymgynghori drwy gydol y flwyddyn. Bydd aelodau’r panel yn rhannu eu barn trwy lenwi arolygon ac, o bryd i’w gilydd, trwy gymryd rhan mewn gweithgarwch arall megis grwpiau ffocws, gweithdai neu fforymau.\nArolwg Atgywiriadau tai Cyngor Caerdydd Arolwg Atgywiriadau tai Cyngor Caerdydd Tai\nGallwch helpu i sicrhau bod y Cyngor yn darparu'r gwasanaeth gorau i denantiaid y Cyngor ac yn ein galluogi i nodi meysydd posibl i'w gwella.\nUwchgynllun Pentref Chwaraeon Rhyngwladol Caerdydd a'r Bwriad i Adleoli Felodrom Caerdydd Dweud eich dweud ar gynlluniau'r Pentref Chwaraeon Rhyngwladol Parciau, Hamdden a Diwylliant\nMae'r Cyngor yn gwahodd y cyhoedd i ymateb i holiadur arolwg i roi eich barn i ni ar y cynigion.\nYmgynghoriadau i ddod\nI ddwed eich dweud ar materion sydd yn effeithio ar breswylwyr Caerdydd gallwch hefyd ymuno a Phanel Dinasyddion Caerdydd.


Llanw a thrai tafarnau lleol\nby Dylan Lewis 28/11/2018 | 6:21 0 Posted in Busnes\nLlew Du Llanbed\nMae Gwesty’r Llew Du Llanbed yn ail agor nos Wener hyn wedi cyfnod o dros flwyddyn ar gau. Dyma brif westy tref Llanbed sy’n adeilad eiconig ar y Stryd Fawr.\nRoedd yn ddolur llygaid i bawb o weld y ffenestri wedi eu gorchuddio wedi i fragdy Brains gau’r lle’r llynedd. Ond erbyn hyn, mae’r lle wedi ei adnewyddu tu fewn a chynlluniau am fwy o waith yn y dyfodol.\nMae hyn yn adfywio tipyn ar galon y dref wedi i gymaint o fusnesau ddiflannu yn y blynyddoedd diwethaf. Bydd hi’n braf gweld y Llew Du ar agor unwaith eto a chynhesrwydd golau yn y ffenestri.\nDyn o’r enw Dave Lipiatt sy’n ddatblygwr eiddo ac yn berchen ar sawl tafarn sydd wedi prynu’r Llew Du, a gŵr busnes lleol Nick Wright sydd mewn partneriaeth ag ef ac yn gyfrifol am godi’r hen le nôl ar ei draed unwaith eto.\nDywedodd Nick “Rydym wedi gweithio’n galed yn yr wythnosau diwethaf yn addurno’r bar a gosod cegin newydd. Byddwn ni’n gweini bwyd yma gan gynnwys carferi.”\nYn ogystal â hyn, gwelwyd Tafarn Cwmann a’r Bridge End ger Crug-y-bar yn ail agor eu drysau’n ddiweddar. Ar y llaw arall, mae pentrefi fel Gorsgoch a Llanwnnen dal yn ddi-dafarn. Caewyd Cefn Hafod a’r Grannell eleni.\nFfenest y Llew Du.\nYdy dyfodol tafarnau gwledig yn y fantol? Mae’n anodd dweud, o weld rhai’n ail agor ac eraill yn cau. Ond testun o lawenydd yw croesawi’r Llew Du yn ôl gan wneud Llanbed yn dref sy’n darparu dewis da o letygarwch unwaith eto.\nAnn Bowen Morgan, Maer y dref a fydd yn agor y Llew Du yn swyddogol, a dywedodd “Rydym yn falch iawn ar y Cyngor Tref fod y Llew Du sef tafarn a gwesty hynaf Llanbed yn ail agor Ddydd Gwener. Dymuniadau gorau i’r perchennog a’i gwmni gan obeithio y bydd yn llwyddiannus a phobl yr ardal yn cefnogi.”\nMae’r Castle Green a’r Bush wedi bod yn nwylo teuluoedd sefydlog ers blynyddoedd. Pwy sy’n cofio am Glyn a Dilys Jones yn y Llew Du rhai blynyddoedd yn ôl? A Dai ac Anne Jones yn y Royal Oak a Phil a Joy Patterson yn y Kings Head wedyn? Dyddiau da yn wir.\nRhaid llongyfarch yr unigolion a’r cwmnïoedd sy’n buddsoddi yn ein tafarnau. Ewch chi am ddiod fach yn rhywle’r Nadolig hwn? Beth am fwyd? Does dim angen mynd ymhellach. Cefnogwch fusnesau lleol. Yfwch, bwytewch a byddwch lawen!


Iago | beibl.net\nIago, brawd Iesu, gafodd ei eni i Joseff a Mair ar ôl geni Iesu ydy awdur y llythyr hwn. Yn Mathew 13:55 mae’n cael ei enwi gyda’r tri brawd arall – Joseff, Simon a Jwdas (awdur llythyr Jwdas). Dim ond ar ôl yr atgyfodiad daeth Iago i gredu yn Iesu, pan welodd o y Meseia Iesu yn fyw (1 Corinthiaid 15:7). Cyn hynny roedd o’n meddwl bod ei frawd yn wallgo (Marc 3:21; Ioan 7:5). Daeth Iago yn arweinydd yn yr eglwys yn Jerwsalem. Fo oedd yn llywyddu pan ddaeth y Cristnogion at ei gilydd yno (Actau 15) i drafod oedd angen i Gristnogion o genhedloedd eraill ufuddhau i holl gyfraith Moses, yn arbennig cyfraith enwaediad. Mae traddodiad yn dweud bod Iago wedi cael ei labyddio (taflu cerrig at berson) i farwolaeth tua 62 O.C.\nMae’n anodd iawn rhoi dyddiad pendant i lyfrau’r Testament Newydd. Mae’r rhan fwyaf o ysgolheigion yn credu bod llythyr Iago wedi ei ysgrifennu rywbryd rhwng 40 a 50 O.C. Mae’r llythyr yn rhoi darlun cynnar o’r eglwys Gristnogol sy’n Iddewig iawn o hyd ac sy’n dal i ddefnyddio’r gair synagog i ddisgrifio man addoli’r eglwys.\nDyn ni ddim yn gwybod at bwy ysgrifennodd Iago y llythyr hwn. Mae o’n enwi “y Cristnogion Iddewig sydd wedi eu gwasgaru drwy’r holl wledydd” ar ddechrau’r llythyr. Mae’r llythyr yn fwy cyffredinol na rhai o lythyrau eraill y Testament Newydd, llythyr ymarferol yn sôn am y bywyd Cristnogol. Roedd Paul a’r apostolion eraill yn pwysleisio wrth bregethu mai ffydd yn Iesu oedd yn dod â pherson i berthynas newydd hefo Duw, nid gwneud rhai pethau fel ufuddhau i ddeddfau a chymryd rhan mewn defodau. Roedd rhai Cristnogion wedi camddeall hyn, ac wedi dechrau meddwl “Os nad ydy gwneud pethau da yn achub, yna does dim angen i ni wneud pethau da o gwbl. Ffydd sy’n bwysig, a dim byd arall.” Felly ysgrifennodd Iago ei lythyr er mwyn dangos bod y pethau rydyn ni’n wneud yn bwysig – bod ymddygiad person yn dangos pa mor gywir a dwfn ydy ei ffydd. Mae credu yn Iesu yn golygu byw bywyd gwahanol. Rhaid i ni feddwl amdanon ni ein hunain, ac am eraill, ac am fywyd mewn ffordd hollol newydd. Mae Iago yn pwysleisio dyletswyddau bod yn ddisgybl. Os ydyn ni’n gredinwyr, rhaid i ni ddangos hynny trwy y pethau da rydyn ni’n gwneud, a’n ffordd ni o fyw.\nNid tract efengylu ydy’r llythyr hwn gan Iago, ond llythyr yn dweud bod rhaid i bawb sy’n derbyn yr efengyl fyw y bywyd Cristnogol. Mae hefyd yn rhoi esiamplau ymarferol o sut mae gwneud hynny.


Gwobrau Menter Aberystwyth: Fforwm Penparcau yn enillwyr – BroAber360\nGwobrau Menter Aberystwyth: Fforwm Penparcau yn enillwyr\nFforwm Penparcau yn ennill gwobr Menter Aberystwyth l\nArad Goch, Rob Rattery, Dic Evans, Fforwm Gymunedol Penparcau ac Ymatebwyr Aber oedd ymysg yr enillwyr yng ngwobrau rhithiol Menter Aberystwyth ar y 19eg o Dachwedd 2020. Gellir gwylio’r seremoni o ddilyn y linc yma.\nMae deuddeg gwobr i gyd mewn categori gwahanol o berfformiad rhagorol yn 2020 ynghyd â un Wobr Fawr y flwyddyn. Mae tri ym mhob rhestr fer, a sialens y cyhoedd oedd pleidleisio am yr enillwyr. Y prif enillwyr eleni oedd Fforwm Cymunedol Penparcau\nYr enillwyr yn 2020 oedd: –\nFforwm Cymunedol Penparcau – anogwyr bro ac enillwyr Gwobr y Flwyddyn;\nArad Goch – hybu’r celfyddydau;\nDic Evans – gwobr er cof am Paul James am waith codi arian; https://broaber.360.cymru/2020/rhedwr-enwocaf-aber-cwblhau-1000-filltiroedd/\nTyfu Aber/ Aber Food Surplus – gwobr amgylcheddol;\nDragonfly Bistro – bwyd a diod\nRob Rattray – profiad siopa gorau\nAberystwyth First Responders – arwyr bob dydd;\nAcademi Gerdd y Lli – Codi iaith dros yr Iaith Gymraeg\nSignature Hair & Makeup – Hapus am byth\nBottle and Barrel – busnes newydd\nWardens Pantomine – digwyddiad y flwyddyn\nDyluniwyd Gwobrau Aber i gydnabod y gwaith caled a’r cyfraniadau rhagorol a ddangosir gan unigolion, sefydliadau a busnesau yn ardal Aberystwyth.\nDiolchwyd yn arbennig i Haka Entertainment, Canolfan Celfyddydau Aberystwyth, Culture Colony a Lowri Dots (am addurno). Darparwyd adloniant gan Sorela a nifer o artistiaid eraill.\nDiolchwyd hefyd i’r noddwyr – Cyngor Tref Aberystwyth, Menter Aberystwyth, Ego a Phrifysgol Aberystwyth, ac wrth gwrs, noddwyr y cystadlaethau unigol. Caiff y trefnwyr ychydig o lonydd cyn lansiad rhithiol y goeden Nadolig ar y 5ed o Ragfyr.


Derek Walker, Prif Weithredwr Canolfan Cydweithredol Cymru, yn amlinellu sut addasodd y sefydliad i gyngor i weithio gartref. | Wales Co-operative Centre\nOnd dyna’n union a ddigwyddodd i lawer ohonom o ganlyniad i bandemig Covid-19 ac, yn ffodus, roedd ein cynllun ni wedi cael ei ddiweddaru ym mis Ionawr. Roedd angen cyngor busnes ar frys ar ein cleientiaid mentrau cymdeithasol, ac roedd mwy o alw nag erioed am ein cymorth cynhwysiant digidol, gan fod llawer o bobl yn ei chael hi’n anodd siopa, dod o hyd i wybodaeth, defnyddio gwasanaethau iechyd neu gymdeithasu ar-lein.\nFe weithredon ni’n gyflym.\nAr noson 16 Mawrth, yn syth ar ôl datganiad y Prif Weinidog, fe fynnon ni fod pawb yn gweithio gartref. Gweithiodd ein system raeadru SMS mor dda fel na ddaeth unrhyw un i’w swyddfa y bore dydd Mawrth hwnnw heb ganiatâd penodol. Erbyn i’r Prif Weinidog orchymyn cyfyngiadau symud wythnos yn ddiweddarach, roedden ni i gyd wedi bod yn gweithio o bell am sawl diwrnod.\nRhoddwyd systemau ar waith dros nos i gytuno ar dreuliau ac anfonebau yn electronig, heb gopïau caled na llofnodion â llaw. Roedd ein hasiantaeth cymorth TG allanol wrth law i roi cyngor a sicrhau na fyddai ein systemau’n methu, ac roedd ein cynllun parhad busnes yn cynnwys esboniad ynghylch sut i gyfeirio ffôn y dderbynfa o bell.\nFe ganfuon ni’n gyflym nad oedd llawer o gydweithwyr yn gallu gweithio’n effeithiol ar eu gliniaduron bach.\nMae’r rhain yn iawn am gyfnod byr neu pan fyddwch chi’n cysylltu â gweithfan yn y swyddfa, ond nid pan fyddwch chi’n gwargrymu dros fwrdd y gegin am oriau ar y tro. Felly, fe gynigion ni fonitor, bysellfwrdd a llygoden ar wahân i bawb, gan wneud gwahaniaeth mawr i lawer o gydweithwyr.\nFe fuddsoddon ni mewn cyfleusterau fideogynadledda newydd rai blynyddoedd yn ôl ac roedden ni’n ystyried defnyddio Microsoft Teams.\nOnd doedden ni ddim wedi gwneud y penderfyniad hwnnw eto, oherwydd roedden ni eisiau pwyso a mesur yr opsiynau a threfnu rhaglen hyfforddi lawn. Fodd bynnag, doedd dim amser bellach i drafod ac anwadalu, felly fe aethon ni ati. Fel gweddill y wlad, rydyn ni bellach yn defnyddio amrywiaeth o lwyfannau fideogynadledda yn eithaf didrafferth a heb unrhyw hyfforddiant ffurfiol.\nYr hyn nad oedden ni wedi’i ystyried yn iawn, fodd bynnag, oedd unrhyw fater diogelwch data posibl o ganlyniad i ddefnyddio gwahanol systemau fideogynadledda. Er enghraifft, mae nifer gynyddol o gwmnïau yn dweud wrth eu staff am osgoi Zoom oherwydd pryderon diogelwch, ac eto dyna’r llwyfan a ddefnyddir gan lawer o’n cleientiaid, partneriaid a rhanddeiliaid. Roedd yr angen i gadw sianeli cyfathrebu ar agor yn hollbwysig, felly fe dderbynion ni’r sefyllfa, gan ddefnyddio pa lwyfannau bynnag oedd yn ofynnol mewn amgylchiadau penodol.\nYchydig wythnosau’n ddiweddarach ac rydyn ni’n dal i fyny.\nRydyn ni bellach yn ystyried cwestiynau fel: Sut gallwn ni reoli ein seiberddiogelwch pan fydd y systemau a ddefnyddir gan ein sefydliad ni yn wahanol i’r rhai a ddefnyddir gan gleientiaid a rhanddeiliaid ehangach? A yw’r un materion diogelwch yn berthnasol i bob system? A allwn ni warchod ein cydweithwyr a’r sefydliad trwy ddarparu canllawiau ar sut i ddefnyddio’r systemau hyn a beth i’w rannu?\nMae’r cyfyngiadau hyn ar symud yn anodd ac yn gwneud i bobl deimlo’n ddigalon. Ond un peth da yw’r ffordd eofn y mae llawer o sefydliadau wedi gweithredu a’r ffordd y mae pobl yn dod trwyddi gyda’i gilydd. Mae Llywodraeth Cymru a chyllidwyr eraill wedi bod yn gefnogol iawn o’r angen i ni weithio’n wahanol yn yr amgylchiadau eithriadol hyn. Mae fy nghydweithwyr wedi gweithredu’n gyflym i ymateb i anghenion ein cleientiaid, ni waeth beth oedd wedi’i nodi mewn cynlluniau prosiect, ac mae ein cyllidwyr wedi bod yn fodlon cytuno â’r newidiadau hynny yn ôl-weithredol.\nEr y gobeithir bod cyfnod yr argyfwng uniongyrchol yn dod i ben, mae angen i ni bellach baratoi am y tymor hwy. Gallai pethau fynd hyd yn oed yn fwy heriol wrth i ni geisio cynnal llesiant ac iechyd meddwl ein cydweithwyr dros gyfnod anniffiniedig.\nMae un frawddeg yn y canllawiau gan sefydliad yn Seland Newydd yn cyfleu sut rydw i’n teimlo ac yn helpu i daflu goleuni ar y sefyllfa: “dydyn ni ddim yn ‘gweithio gartref’, rydyn ni ‘gartref yn ystod argyfwng yn ceisio gweithio.’”\nDerek Walker yw Prif Swyddog Gweithredol Canolfan Cydweithredol Cymru


Nesta yn ei hôl yng Nghwmderi - North Wales Live\nNesta yn ei hôl yng Nghwmderi\nY MIS diwethaf, fe gurodd y ddrama sebon Pobol y Cwm rai o fawrion y byd teledu fel EastEnders, Doctors a Hollyoaks gan ennill gwobr yng nghategori Sebon a Drama Gwobrau Iechyd a Meddwl y Cyfryngau.\n14:08, 11 DEC 2009\nMae’r gwobrau hyn yn dathlu portread o boen meddwl a’r modd y caiff iechyd meddwl ei gofnodi yn y byd darlledu ac fe wobrwywyd Pobol y Cwm am y stori lle gwelwyd yr actores Catrin Mara yn portreadu iselder ôl-enedigol ei chymeriad, Nesta.\nErbyn hyn, mae Nesta wedi rhoi gofal ei merch, Lleucu, i Hywel, tad y ferch fach. Ond, gyda dychweliad Nesta o’r gogledd i Gwmderi a hithau’n ymddangos ei bod wedi rhoi ei phroblemau i gyd tu cefn iddi, mae dyfodol Lleucu yn y Cwm bellach yn y fantol.\nSut brofiad oedd chwarae mam oedd yn dioddef o iselder i Catrin?\n“Roedd y cyflwr ro’n i’n ei bortreadu yn llawer dwysach na dim ond iselder ôl-enedigol. Mi oedd Nesta hefyd yn dioddef o Psychosis, felly roedd hynny gam ymhellach,” eglura Catrin a ddaw yn wreiddiol o Lanuwchllyn ond sydd bellach yn byw yng Nghaernarfon.\n“Roedd yn rhaid i mi fod yn ofalus yn y modd ro’n i’n portreadu’r iselder. Mae llawer yn dioddef ohono a dim yn gwybod be ydy’r cyflwr.\n“Mae’n cyffwrdd cymaint o fywydau ac mae hynny wedi dod yn amlwg i mi drwy’r cyfnod yma gan fod yna nifer wedi dod ata i i ddweud eu bod nhw wedi mynd drwy’r un profiad, a'u bod nhw’n falch fod rhywun yn sôn amdano,” meddai Catrin sydd yn fam i ferch fach saith mis oed, Anni.\nOnd, pan ddechreuodd Nesta ddioddef o iselder, roedd yn rhaid i Catrin ddibynnu ar waith ymchwil yn hytrach na phrofiadau personol.\n“Dwi ddim yn licio mynd ar set os nad ydw i’n barod,” eglura Catrin. “Ro’n i hyd yn oed wedi gwneud gwaith ymchwil i sawl gwaith y byddwn i wedi newid clwt mewn bore. Cyn i mi fod yn fam fy hun, doedd gen i ddim profiad o gwbl. Ond ro’n i wedi mynd i mewn i’r rôl a dwi’n gobeithio fod hynny wedi rhoi elfen gredadwy i gymeriad Nesta.”\nErbyn hyn mae Catrin yn hen law ar fod yn fam ac wrth ei bodd yn treulio amser gyda’i merch.\nOnd beth ydy dyfodol Nesta a’i merch fach Lleucu?\n“Dydw i ddim isho rhoi gormod i ffwrdd, ond mae Nesta yn dychwelyd i Gwmderi ac mae’n ymddangos ei bod hi bellach yn holliach,” eglura Catrin sydd yn edrych ymlaen at dreulio’r Nadolig gyda’r teulu yn Llanuwchllyn.\nWedi i Hywel ddarganfod fod ei wraig, Ffion, wedi bod yn cael perthynas gyda Cai Rosseter, y gr a ddygodd ei wraig gyntaf, Stacey, mae pethau wedi bod yn galed iawn iddo.\nMae cael Nesta yng Nghwmderi wedi ei daflu oddi ar ei echel ac mae’r posibilrwydd o golli popeth yn ei ddychryn.\n“Dyw Hywel erioed wedi bod yn ddyn sy’n ymdopi ag eithafion emosiynol yn dda iawn gan ei fod e’n rhy barod i sathru ar deimladau pobl eraill,” eglura Andrew Teilo, sydd wedi bod yn chwarae rhan Hywel ers bron i 20 mlynedd.\n“Fydd hi ddim yn Nadolig tawel iawn yng Nghysgod y Glyn eleni. Bydd y Nadolig yn dod ag ambell syrpreis ac ambell anrheg na fyddai unrhyw un yn dymuno eu cael.”\nLast month, Pobol y Cwm beat off wellknown soaps such as EastEnders, Doctors and Hollyoaks to win an award at the Mental Health Awards for their depiction of Nesta’s post natal depression. This week sees the return of Nesta to Cwmderi, where she seems to have everything back on track, but will Hywel hand Lleucu over to her?\nPobol y Cwm, S4C, Llun – Gwener, 8pm


Trawsnewid data gofodol Ar-lein! - Geofumadas\nMyGeodata yn wasanaeth ar-lein syndod y mae hi'n bosibl trawsnewid data geospatial, gyda gwahanol ffurfiau CAD, GIS a Raster, i wahanol systemau rhagamcanu a chyfeirio.\nI wneud hyn, mae'n rhaid i chi uwchlwytho'r ffeil, neu nodi url o ble mae'n cael ei storio. Gellir lanlwytho ffeiliau fesul un, neu eu cywasgu yn estyniadau ZIP, RAR, 7Z, TAR, GZ, BZ2, LZ, Z, ARJ, CAB, ymhlith eraill.\nMae'r gwasanaeth yn cefnogi mwy na 60 o fformatau fector a mwy na 100 o fformatau raster. Yn achos CAD / GIS, gellir uwchlwytho'r fformatau canlynol:\nGwerth Sepaedig Comma (.csv)\nFfeil Cyfnewid RUIAN Tsiec\nFformat Cyfnewid Cadastral Tsiec\nCludiant Deuaidd Arc / Gwybodaeth\nCyfrifiad UDA TIGER / Llinell\nVRT - Datasource Rhithwir\nFfeil Cronfa Ddata PCI Geomatics\nData awyrennol X-Plane / Flightgear\nFformat Trosglwyddo Hydrograffig\nAeronav FAA ffeiliau\nArc / Gwybodaeth Cynhyrchu\nFformat MS Excel\nTaflen Wybodaeth Agored\nMS Office Open XML taenlen\nStorio a Fformat eXchange\nUnwaith y bydd y data wedi'i lwytho i fyny, mae gan y llwyfan wyliwr gyda map Cefndir OpenStreet, sy'n dangos y wybodaeth sydd wedi'i lwytho.\nIsod, gallwch chi ffurfweddu nodweddion trawsnewid, fel newid datwm neu system gydlynu. Er enghraifft, mae gennym ddata yn WGS84 ac rydym am ei drosglwyddo i ITRF91, SRS newydd.\nGallwch ddewis set nodau, ymarferol iawn ar gyfer trin acenion, llythrennau ñ neu symbolau o ieithoedd eraill. Yna gallwch ddewis pa feysydd y gobeithiwn y cânt eu cadw.\nYna gellir cynhyrchu'r canlyniadau yn y fformatau hyn:\nFfurfiau Vector Allbwn\nGwerth Gwahanu Comma\nSafon SOSI Norwyaidd\nYn olaf, gellir lawrlwytho'r ffeil.\nMae'r gwasanaeth am ddim, gyda maint ffeil fector hyd at 20 MB a 100 MB ar gyfer raster, ond gall gwneud rhoddion gwirfoddol ddileu'r cyfyngiadau hyn, yn ogystal â'r posibilrwydd o'u cadw'n cael eu storio.\nEwch i MyGeodata\nDyma'r rhestr gyfan o addasiadau posibl:\nPost blaenorol«Blaenorol Camau 20 i adeiladu dinas o'r dechrau\nPost nesaf Dihangfa Chapo Guzmán, gwaith peirianneg uchelnesaf »


Gwerthusiad o Cymru'n Cyd-dynnu: strategaeth Cydlyniant Cymunedol Cymru | LLYW.CYMRU\nRoedd tri phrif linyn i'r dull o werthuso:\nroedd llinyn gwaith Llywodraeth Cymru\nroedd y llinyn gwaith awdurdodau\nbu llinyn astudiaethau achos yn gwerthuso'r broses o gyflwyno sampl o brosiectau a gefnogwyd gan y Gronfa Cydlyniant Cymunedol a'r canlyniadau cysylltiedig.\nRoedd pedwerydd llinyn gwaith yn canolbwyntio ar fonitro tueddiadau o ran cydlyniant trwy ddadansoddi data gweinyddol ac arolygon.\nMae elfennau allweddol dull Cymru o ymdrin â chydlyniant cymunedol wedi cael eu hamlinellu a'u lledaenu'n eang. Mae agwedd fwy gyfannol at gydlyniant cymunedol wedi cael ei meithrin ar draws ffiniau adrannol yn Llywodraeth Cymru. Darparwyd fframwaith i awdurdodau lleol a'u partneriaid er mwyn cefnogi datblygiad dull lleol o ymdrin â chydlyniant cymunedol. Mae pob un o 22 awdurdod lleol Cymru wedi ymgysylltu â'r agenda ac mae cannoedd o brosiectau lleol wedi cael eu cyflwyno mewn ymgais i gryfhau cydlyniant cymunedol yng Nghymru.\nAdnewyddu'r cynllun gweithredu cydlyniant cymunedol.\nArweinydd cydlyniant cymunedol penodedig ym mhob awdurdod lleol.\nCasglu data canfyddiadau ynghylch cydlyniant cymunedol ar lefel leol a chenedlaethol.\nGwerthusiad o Cymru'n Cyd-dynnu: strategaeth Cydlyniant Cymunedol Cymru (crynodeb)


Mabwysiadwyd baner Tajicistan (Tajiceg: Парчами Тоҷикистон / Parcami Toçikiston, Farsi: پرچم تاجیکستان) ar 24 Tachwedd 1992 - blwyddyn wedi'r i Tajicistan ddatgan annibyniath oddi ar yr hen Undeb Sofietaidd. Mae'r faner yn un trilliw llorweddol - coch, gwyn a gwyrdd. Yn y band gwyn ceir coron a saith seren aur. Mae'r sêr aur mewn bwa uwchben y coron.\nBaner Tajicistan, cymesuredd: 1:2\nStamp Tajicistan gyda'r faner arno, 2006\nMae'r lôn wen ganol yn 50% yn lletach na'r bandiau coch a gwyrdd. Mae'r cymesuredd yma yn anarferol mewn baneri trilliw llorweddol. O ganlyniad i hyn, ac yn wahanol i faner Cwrdistan sydd yn yr un lliwiau a'r un drefn, mae delwedd ganol baner Tajicistan yn gyfangwbl y tu fewn terfynnau'r band gwyn.\nMae'r coch yn cynrychioli undod y bobl, mae'r gwyrdd yn cynrychioli'r dyffrynnoedd ffrwythlon a'r gwyn yn cynrychioli eira a rhew y mynyddoedd a lliw cotwm.\nGosodir y goron a'r sêr mewn petryal sy'n cwmpasu 80% o uchder y lôn wen. Mae'r goron yn cynrychioli'r bobl Tajic gan fod yr enw Tajic yn gysylltiedig â'r moeseg werin gyda'r Persian Tâj (sy'n golygu coron)..\nWrth ddathlu 20 mlwyddiant annibyniaeth Tajicistan, codwyd postyn baner enfawr ym mhrifddinas y wlad, Dushanbe — a ddaeth, am gyfnod, y polyn baner uchaf yn y byd. Dechreuwyd ei godi ar Ddiwrnod y Faner yn 2010. Mae'n sefyll yn 165 metr o uchder gan ddal y record byd rhwng 2011 a 2014 hyd nes i Bolyn Baner Jedddah yn Arabia Sawdi ei guro.\nYn ystod yr Undeb Sofietaidd, defnyddiodd yr Gweriniaeth Sofietaidd, SSR Tajicistan, faner bandiau llorweddol gwyn a gwyrdd (y lliwiau cenedlaethol) yn hanner isaf y faner goch ar gynllun nodweddiadol o faneri'r Undeb Sofietaidd. Tajikistan oedd yr olaf o'r 15 gweriniaeth Sofietaidd ar 20 Mawrth 1953 i fabwysiadu'r math newydd hwn o faneri yn y Weriniaeth Sofietaidd. Yn flaenorol, dim ond enwau'r weriniaeth o dan y morthwyl a'r cryman oedd i'w gweld yn baneri'r gweriniaethau Sofietaidd.\nYn y broses o ennill annibyniaeth, mabwysiadwyd baner genedlaethol newydd, yn dilyn trefn holl wladwriaethau olynol eraill yr Undeb Sofietaidd. Nes cytuno ar faner genedlaethol newydd, rhwng 1991 a 1992, penderfynodd yr awdurdodau Tajic arddel baner yr hen weriniaeth Sofietaidd ond gan dynnu o'r neilltu y symbolau gomiwnyddol traddodiadol oedd arni - y morthwyl a'r cryman a seren gomiwnyddol.\nBaner Gweriniaeth Hunanlywodraethol Sosialaidd Sofietaidd, ("ASSR talfyriad Saesneg) Tajicistan (haen yn is na 'gweriniaeth', roedd Tajicistan o dan 'Gweriniaeth Undebol' Uzbecistan nes 1929) Tajikistan 1924 - 1929\nBaner Gweriniaeth Sosialaidd Sovietaidd Tajikistan (statws uwch i Tajicistan) 1929 - 1931\nBaner gweriniaeth o fewn yr Undeb Sofietaidd, SSR Tajicistan, 1937 i 1940\nBaner SSR Tajicistan, 1940 i 1953\nBaner SSR Tajicistan, 1953 i 1991\nBaner Tajicistan, 1991 i 1992, cyfnod wedi datgan annibyniaeth ond cyn arddel baner anibyniaethol newydd\nLansiwyd Ystondord Arlywydd Tajicistan yn 2006 ar achlysur seremoni urddo trydydd tymor Emomali Rahmon fel pennaeth y wladwriaeth. Gan ddefnyddio'r un tri lliw â'r faner genedlaethol, ond mae ganddo farn am y Derafsh Kāviāni, safon brenhinol Sassanid, gyda llew glasog ar gefndir glas yno o dan gynrychiolaeth lai o'r goron a'r bwa seren.\nYstondord Arlywydd Tadjicistan\nBaner Plaid Afywiad Islamaidd Tajicistan, 2014\nCoch, gwyn a gwyrdd yw'r lliwiau Pan-Iraniad, sef cenhedloedd sy'n siarad iaith sy'n perthyn i'r teulu Indo-Arieg - fel Farsi, Cwrdeg, Tajic a Pashtun (yn Afghanistan/Pacistan). Mae'r iaith Tajiceg, fel yr ieithoedd eraill yn perthyn i Ffarsi a bu Ffarsi yn iaith statws uchel yng Nghanolbarth Asia am ganrifoedd. Mae'r lliwiau coch, gwyn a gwyrdd yn cynrychioli gwahanol dosbarthiadau o fewn cymdeithas. Ar yr olwg gyntaf, ac i'r lygad anwybodus, gall baner Tajicistan edrych yn debyg iawn i faner Hwngari sydd hefyd yn faner trilliw gyda'r band goch ar y top.\nBaner Teyrnas Iran o dan y Shah hyd nes 1979\nBaner Iran ers 1980\nhttps://www.crwflags.com/fotw/flags/tj.html Flags of the World – Tajicistan]\n↑ (Saesneg) "Tadjikistan". Flags of the World. Cyrchwyd 29 Maart 2019. Check date values in: |accessdate= (help)\n↑ Llysgenhadaeth Tajicistan yng Ngwlad Belg Staatsimbole “Mae'r goron a'r seren wedi'u canoli mewn petryal y mae ei hochr fertigol yn 0,8 ac mae'r ochr lorweddol yn 1,0 o'r lôn wen. Gosodwyd sêr pum-pwynt, 0.15-diamedr mewn cylch gyda radiws o 0.5 o led y lôn wen. Mae tair lliw ar faner Gweriniaeth Tajikistan; gwyrdd, coch a gwyn. Mae lôn werdd yn cynrychioli dyffrynnoedd sy'n ffurfio 7% o diriogaeth Tajikistan, y lôn wen yw lliw cotwm, eira a rhew a choch yw uno'r weriniaeth a brwdfrydedd â phobl eraill y byd.”\n↑ Yn draddodiadol, cotwm yw'r cynnyrch allforio mwyaf o Tajicistan gyda 13% o'r holl allforion yn gotwm yn 2012.\n↑ Nid yw gwir etymoleg yr enw yn hysbys; mae'n deillio o exon canoloesol a roddwyd i bobl y rhanbarth Transoxian ac fe'i cyfeiriwyd at naill ai "Arabiaid" neu "Persiaid"; Yn ôl astudiaeth gan Lyfrgell y Gyngres yr UDA ym 1997, mae'n anodd enwi tarddiad y gair "Tajik" gyda'r term "cydblethu mewn anghydfodau gwleidyddol yr ugeinfed ganrif ynghylch a oedd y Twrcaidd neu bobl Iran oedd trigolion gwreiddiol Canolbarth Asia.” Library of Congress Roepnommer DK851 .K34 1997. Gellir olrhain y cysylltiad tybiedig Tajic i tajvar yn ôl i 1990 (Echo of Islam, Oplae 183-193, Ministerlie van Islamitiese Leiding, 2000. bl. 54). Ysgrifennodd Alfred Znamierowski fod dyluniad y faner wedi'i seilio ar yr etymoleg hon, The world encyclopedia of flags, Hermes House, 2002, bl. 169.\n↑ "Tajiks splash out $210 million on independence pomp". 9 September 2011. Cyrchwyd 14 December 2011.\n↑ "Dushanbe's flagpole enters Guinness Book of Records". 1 September 2011. Cyrchwyd 14 December 2011.\n↑ "Wer baut den hoechsten Fahnenmast". Asia Plus. 9 September 2008. Cyrchwyd 14 December 2011.\n↑ "Tallest Unsupported Flagpole". Guinness World Records. Cyrchwyd 8 March 2018.\n↑ (Saesneg) "Vlag van Tadzjikistan". Encyclopædia Britannica. Cyrchwyd 29 Maart 2019. Check date values in: |accessdate= (help)\nWedi dod o "https://cy.wikipedia.org/w/index.php?title=Baner_Tajicistan&oldid=8258058"\nLast edited on 19 Mai 2019, at 20:06\nNewidiwyd y dudalen hon ddiwethaf ar 19 Mai 2019, am 20:06.


Cyfraith Cymru - Sut mae’r penderfynwr yn penderfynu pa ystyriaethau sy’n berthnasol/amherthnasol?\nHafan > Cyfansoddiad a llywodraeth > Gweinyddiaeth cyhoeddus > Cyflwyniad i gyfraith weinyddol > Canllawiau Llywodraeth Cymru ar wneud penderfyniadau da > A yw'r penderfynwr wedi methu ag ystyried ystyriaethau perthnasol neu wedi cymryd ystyriaethau amherthnasol? > Sut mae’r penderfynwr yn penderfynu pa ystyriaethau sy’n berthnasol/amherthnasol?\nRhaid penderfynu pa ystyriaethau sy’n berthnasol/amherthnasol yng ngoleuni’r ddeddfwriaeth sy’n cael ei chymhwyso a ffeithiau’r achos.\nGall deddfwriaeth berthnasol restru materion y mae’n rhaid i’r penderfynwr eu hystyried wrth wneud penderfyniadau. Os felly, mae’r materion hynny i gyd yn ystyriaethau perthnasol. Gallai methu ag ystyried y materion hynny arwain at ddileu’r penderfyniad.\nMewn achosion eraill, gall deddfwriaeth berthnasol ddarparu rhestr anghyflawn o rai o’r materion y dylai’r penderfynwr eu hystyried. Er bod yr holl faterion sydd wedi’u cynnwys yn y rhestr anghyflawn yn ystyriaethau perthnasol, gall ystyriaethau perthnasol eraill ddeillio o ffeithiau’r achos hefyd.\nYn olaf, mewn rhai achosion, ni fydd deddfwriaeth berthnasol yn rhestru unrhyw ffactorau y dylid eu hystyried. Mewn achosion o’r fath, dylai penderfynwr ystyried diben y pŵer sy’n cael ei arfer i bennu pa ffactorau sy’n berthnasol wrth ystyried y penderfyniad. O dan yr amgylchiadau hyn, lle nad yw deddfwriaeth yn nodi’n glir pa ffactorau y dylai penderfynwr eu hystyried, gall y Llys roi hyblygrwydd i’r penderfynwr drwy beidio â phennu rhestr gaeth o’r materion y mae o’r farn y dylai’r penderfynwr fod wedi’u hystyried.